Diari Oficial de la Generalitat Valenciana


Sumari del DOGV 6502, del 14-04-2011 (2011/4049)

RESOLUCIÓ de 23 de març de 2011, del director general de Justícia i Menor, de la Conselleria de Justícia i Administracions Públiques, per la qual es resol inscriure el Col·legi Oficial de Terapeutes Ocupacionals de la Comunitat Valenciana i els seus estatuts.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6502

Data del DOGV
:   14-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4049


Data del document
:   23-03-2011

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * col·legi professional
    * reglament intern
    * legislació
    * treballador social

RESOLUCIÓ de 23 de març de 2011, del director general de Justícia i Menor, de la Conselleria de Justícia i Administracions Públiques, per la qual es resol inscriure el Col·legi Oficial de Terapeutes Ocupacionals de la Comunitat Valenciana i els seus estatuts. [2011/4049]  
Vist l'expedient d'inscripció col·legial instruït a instància del Col·legi Oficial de Terapeutes Ocupacionals de la Comunitat Valenciana, per a la seua inscripció i la dels seus estatuts, en el Registre de Col·legis Professionals i de Consells Valencians de Col·legis Professionals de la Comunitat Valenciana, atenent als següents  
  
Fets  
  
Primer. Mitjançant la Llei 1/2010, de 30 de març, es va crear el Col·legi Oficial de Terapeutes Ocupacionals de la Comunitat Valenciana (BOE núm. 100, de 26 d'abril), en què s'estableix, en la seua disposició transitòria única, apartat 2n, que «L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Terapeutes Ocupacionals de la Comunitat Valenciana...». Així mateix, el seu apartat 3r disposa que «L'acta de l'Assemblea Constituent es remetrà a la Conselleria de Justícia i Administracions Públiques, o òrgan competent en matèria de col·legis professionals, i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Comunitat Valenciana».   
  
Segon. Amb data 17 de setembre de 2010, Elisabet Talaero Rubio, en qualitat de secretària del Col·legi Oficial de Terapeutes Ocupacionals de la Comunitat Valenciana, va presentar escrit pel qual es lliuraven els estatuts del mateix al Registre de Col·legis Professionals i de Consells Valencians de Col·legis Professionals de la Comunitat Valenciana.  
  
  
Tercer. No reunint els requisits establits a aquest efecte, amb data 10 de gener de 2011, el Servei d'Entitats Jurídiques de la Conselleria de Justícia i Administracions Públiques va formular requeriment perquè esmenarà la seua petició.  
  
Quart. Després de l'esmena adient, en data 16 de febrer de 2011, el Col·legi Oficial de Terapeutes Ocupacionals de la Comunitat Valenciana va presentar la redacció definitiva dels seus estatuts, aprovada per l'Assemblea General del mateix, segons el certificat lliurat el dia 12 de febrer de 2011 per Elisabet Talaero Rubio, secretària del col·legi, amb el vistiplau del president, Jorge Hernández Mas.  
  
Cinqué. El text dels estatuts figura com a annex a la present resolució, i es dóna ací per reproduït.  
  
Fonaments de dret   
  
Primer. La documentació aportada conté tots els aspectes exigits per la Llei 6/1997, de 4 de desembre, de Consells i Col·legis Professionals de la Comunitat Valenciana, i pel Decret 4/2002, de 8 de gener, pel qual s'aprova el reglament de desplegament d'aquesta, per a procedir a la inscripció de l'esmentat Col·legi al Registre de Col·legis Professionals i de Consells Valencians de Col·legis Professionals de la Comunitat Valenciana.  
  
Segon. Així mateix, revisats els Estatuts del Col·legi Oficial de Terapeutes Ocupacionals de la Comunitat Valenciana, aquests contenen totes les determinacions exigides per l'article 10 de l'esmentada Llei 6/1997, de 4 de desembre, de Consells i Col·legis Professionals de la Comunitat Valenciana.  
  
El text estatutari ha estat aprovat amb els requisits i formalitats previstos en el dit article i en els mateixos estatuts del Col·legi.   
  
No obstant això, en exercici del control de legalitat atribuït a aquesta Conselleria, en virtut de l'article 11 de la Llei 6/1997, de 4 de desembre, i l'article 21 del Decret 4/2002, de 8 de gener, s'ha procedit a un canvi en la redacció en l'article 1, apartat 2), dels estatuts, eliminant el terme «Valenciana» que acompanya «Generalitat», d'acord amb la nova redacció donada a l'Estatut d'Autonomia de la Comunitat Valenciana, Llei Orgànica 5/1982, de l'1 de juliol, donat per la Llei Orgànica 1/2006, de 10 d'abril. En l'article 28 dels estatuts, punt 4, a la renumeració d'aquest, corresponent-li per orde el número 3. En l'article 31 dels estatuts, apartat 3, on indicava que el període de mandat dels càrrecs electius serà de «tres anys», substituir-lo per «quatre anys», per a guardar la deguda coherència amb els articles 35, apartat 1 i 45, apartat 1. En l'article 40 dels estatuts, apartat g), quan recull el contingut de la memòria de gestió anual, suprimint tot el contingut del punt 7, ja que per un costat no està la funció del visat dins de les pròpies del Col·legi, i tampoc no procedeix desagregar territorialment les dades per corporacions, al no tractar-se d'un consell, sent una corporació única. En l'article 50 dels estatuts s'ha suprimit la menció de l'apartat 1, en ser l'apartat únic. I, finalment, en el títol dedicat a «La Junta de Garanties» s'ha renumerat aquest, en ser el número que li correspon el VIII i no el IX, que se li havia assignat.  
  
  
Tercer. L'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.  
  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'aquesta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure al Col·legi Oficial de Terapeutes Ocupacionals de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, amb el número 112 de la Secció Primera.  
  
Segon  
Inscriure els Estatuts del Col·legi Oficial de Terapeutes Ocupacionals de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, amb les observacions realitzades en l'apartat segon dels fonaments de dret.  
  
Tercer  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.   
  
València, 23 de març de 2011.- El director general de Justícia i Menor: Antonio Gastaldi Mateo.  
  
  
ESTATUTS DEL COL·LEGI OFICIAL DE TERAPEUTES OCUPACIONALS DE LA COMUNITAT VALENCIANA  
  
TÍTOL I: DISPOSICIONS GENERALS  
  
Pròleg  
  
La teràpia ocupacional és l'ús de l'activitat propositiva, amb individus que es troben limitats per una lesió o malaltia física, disfunció psicosocial, incapacitats del desenrotllament o de l'aprenentatge, pobresa o diferències culturals o pel procés d'envelliment, amb els fins de maximitzar la independència; previndre la incapacitat i mantindre la salut. La seua pràctica inclou avaluació, tractament i consulta.  
  
  
Article 1. Concepte, finalitat i règim aplicable  
1. Els presents Estatuts tenen com a objecte regular l'organització i actuació del Col·legi Oficial de Terapeutes Ocupacionals de la Comunitat Valenciana, en compliment del que estableixen les disposicions legals sobre la seua creació, i de conformitat amb la legislació vigent sobre col·legis professionals.  
2. El Col·legi Oficial de Terapeutes Ocupacionals de la Comunitat Valenciana, creat per la Llei 1/2010, del 30 de març, aprovada per les Corts i el president de la Generalitat, és una corporació professional de dret públic, de caràcter representatiu, reconeguda i emparada per l'article 36 de la Constitució Espanyola i regulada per la legislació estatal i autonòmica sobre col·legis professionals, amb personalitat jurídica pròpia i plena capacitat per a obrar, i que té com a finalitat la defensa de la col·lectivitat i de l'interés públic en relació amb l'exercici professional de la teràpia ocupacional, amb independència de les administracions públiques, de què no forma part, i sense perjudici de les relacions que amb aquestes legalment li corresponguen.  
  
  
Article 2. Principis essencials  
1. L'estructura i organització interna, així com el funcionament del Col·legi Oficial de Terapeutes Ocupacionals de la Comunitat Valenciana, seran democràtics, i asseguraran la igualtat dels seus membres davant de les normes col·legials, amb sotmetiment ple a la llei i als presents Estatuts.  
Són principis essencials de la seua estructura interna i funcionament: la igualtat dels seus membres; l'elecció democràtica dels seus òrgans de govern; l'adopció d'acords per majoria i la seua lliure activitat dins del respecte a les lleis.  
2. Té com a objecte la representació de la professió davant de les administracions públiques, poders públics, entitats, corporacions i personalitats de qualsevol orde i lloc, exercint les funcions que li assigna la legislació vigent en general i, en concret, la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana.  
3. La voluntat del Col·legi Oficial de Terapeutes Ocupacionals de la Comunitat Valenciana, és dotar els terapeutes ocupacionals d'una institució que represente i defense els seus interessos, així com la representació de l'exercici de la professió, i que contribuïsca en la societat a la promoció dels drets dels ciutadans en els seus distints àmbits d'actuació professional (dret a la salut i assistència sanitària, dret a l'educació, benestar social...).  
  
Article 3. Àmbit territorial i seu  
1. El Col·legi Oficial de Terapeutes Ocupacionals de la Comunitat Valenciana tindrà el seu àmbit d'actuació a tota la Comunitat Valenciana, i incorporarà, en l'esmentada Corporació, els qui reunisquen els requisits legals per a ser considerats terapeutes ocupacionals, és a dir, aquells que posseïsquen la diplomatura en Teràpia Ocupacional o aquelles titulacions oficials homologades o declarades com equivalents a l'anterior, d'acord amb la legislació nacional o aquells, naturals d'altres països de la Unió Europea o de països amb què hi haja reciprocitat, el títol dels quals haja estat degudament homologat per l'Orde del Ministeri d'Educació i Ciència, de 29 de novembre de 1995 (on es declarava que el diploma o títol de Terapeuta Ocupacional, expedit per l'Escola Nacional de Sanitat, era equivalent o homologat al títol de diplomat en Teràpia Ocupacional; alhora que es determinaven els requisits que permetien, als qui posseïen el diploma o títol de Terapeuta Ocupacional, expedit per l'Escola Nacional de Sanitat, homologar aquest amb el títol de diplomat en Teràpia Ocupacional).  
2. Per a l'exercici de l'activitat professional, de terapeuta ocupacional, hi caldrà la incorporació al Col·legi Oficial de Terapeutes Ocupacionals de la Comunitat Valenciana, en els termes establits en la legislació bàsica estatal; queden exceptuats de la incorporació obligatòria, al Col·legi Oficial de Terapeutes Ocupacionals de la Comunitat Valenciana, aquells professionals que exercisquen la seua activitat exclusivament al servei de les administracions públiques, en l'àmbit de la Comunitat Valenciana.   
3. El Col·legi Oficial de Terapeutes Ocupacionals de la Comunitat Valenciana tindrà la seu a la ciutat de València i el seu domicili social al carrer Guillem de Castro, 139, porta 8, 46461 de València; sense perjudici que se celebren reunions dels òrgans de govern en altres llocs de la comunitat autònoma.  
4. Els canvis de domicili poden ser acordats, a proposta de la Junta de Govern, per l'Assemblea Extraordinària per majoria.   
5. El Col·legi podrà tindre fins a tres delegacions, amb seus i domicili a València, Alacant i Castelló. L'Assemblea General decidirà, en el seu moment, la composició dels òrgans d'aquestes delegacions; així com també, la modificació de seus, si fa al cas, per a una reestructuració estatutària.  
  
Article 4. Naturalesa i règim jurídic  
1. El Col·legi Oficial de Terapeutes Ocupacionals de la Comunitat Valenciana es regirà, en totes les seues actuacions, per la Llei 2/1974, de 13 de febrer, de Col·legis Professionals; per la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana; pel seu reglament de desplegament, aprovat pel Decret 4/2002, de 8 de gener, del Consell; per la seua llei de creació, Llei 1/2010, de 30 de març; pels seus mateixos Estatuts; per la resta de la normativa interna i per tota la que siga aplicable general o subsidiàriament.  
2. El Col·legi Oficial de Terapeutes Ocupacionals de la Comunitat Valenciana té personalitat jurídica pròpia, i plena capacitat per al compliment dels seus fins. En conseqüència, i d'acord amb la legalitat vigent, pot adquirir, vendre, alienar, posseir, reivindicar, permutar, gravar qualsevol classe de béns i drets; celebrar contractes; obligar-se i exercitar accions i interposar recursos en totes les vies i jurisdiccions, per al compliment dels seus fins.   
3. Amb l'acord previ de la Junta de Govern, correspon al/a la president/a l'exercici de les facultats establides en el punt anterior; llevat dels actes de disposició dels béns del Col·legi Oficial de Terapeutes Ocupacionals de la Comunitat Valenciana, per als quals s'exigirà, a més, la ratificació de l'Assemblea General.   
4. La representació legal del Col·legi Oficial de Terapeutes Ocupacionals de la Comunitat Valenciana, tant en judici com fora d'ell, recaurà en el seu president/a, qui es trobarà legitimat/ada per a atorgar poders generals o especials a procuradors i advocats o qualsevol classe de mandatari, amb l'acord previ de la Junta de Govern.  
  
Article 5. Relació del Col·legi Oficial de Terapeutes Ocupacionals de la Comunitat Valenciana amb l'administració  
El Col·legi Oficial de Terapeutes Ocupacionals de la Comunitat Valenciana es relacionarà amb l'administració de la Generalitat, en els seus aspectes institucionals i corporatius, amb la conselleria competent en matèria de col·legis professionals, i quant a l'exercici de la seua activitat professional, amb les conselleries que tinguen relació amb l'activitat de teràpia ocupacional; sense perjudici de poder relacionar-se també amb altres administracions o conselleries, quant a la matèria de què es tracte.  
  
Article 6. Relació del Col·legi Oficial de Terapeutes Ocupacionals de la Comunitat Valenciana amb altres organismes professionals i públics  
1. Quan siga oportú, dins dels corresponents marcs competencials, el Col·legi Oficial de Terapeutes Ocupacionals de la Comunitat Valenciana es podrà relacionar també amb l'administració de l'Estat i els organismes supraestatals.  
2. El Col·legi Oficial de Terapeutes Ocupacionals de la Comunitat Valenciana es relacionarà amb el Consell General de Col·legis Professionals de Terapeutes Ocupacionals d'Espanya, d'acord amb la legislació general de l'Estat.  
3. Sense perjudici del que disposa l'apartat anterior, es podran establir acords de reciprocitat i cooperació amb altres col·legis i associacions, siga quin siga el seu àmbit territorial.  
4. El Col·legi Oficial de Terapeutes Ocupacionals de la Comunitat Valenciana podrà establir, amb els organismes professionals estrangers i internacionals, les relacions que, dins del marc de la llei, tinga per convenient.   
  
Article 7. Reglament de règim intern   
Per tal d'assegurar un adequat funcionament col·legial i fer-ho de la manera més pràctica possible, la Junta de Govern pot proposar a l'Assemblea l'aprovació d'un reglament de règim intern.  
  
TÍTOL II: DEL COL·LEGI I ELS COL·LEGIATS  
  
CAPÍTOL PRIMER: DEL COL·LEGI  
  
Article 8. Fins  
1. El Col·legi Oficial de Terapeutes Ocupacionals de la Comunitat Valenciana assumeix, al seu àmbit territorial, totes les competències i funcions que la legislació vigent li atorga, així com les que d'una manera expressa li pot delegar l'administració, per tal de complir els seus objectius de cooperació en la salut pública, ordenació de l'exercici professional i garantir l'exercici ètic i de qualitat de la professió.  
2. En aquest sentit, s'assenyalen com a finalitats essencials:  
a) Ordenar l'exercici de la professió, en totes les seues formes i especialitats, dins del marc legal respectiu i en l'àmbit de les seues competències.  
b) Assumir la representació i defensa dels interessos col·lectius dels terapeutes ocupacionals i de la teràpia ocupacional, en tots els aspectes concernents a aquesta, en especial en les seues relacions amb les administracions i les institucions sanitàries i/o socials, ja siguen de caràcter públic, privat o mixt.  
c) Promocionar i fomentar el progrés de la teràpia ocupacional, del seu desenrotllament científic i tècnic, així com de la solidaritat professional i del servei de la professió a la societat.  
d) Vetlar per l'adequat nivell de qualitat de les prestacions professionals dels col·legiats i promoure la formació i perfeccionament d'aquests.  
e) Promoure i vetlar que l'activitat professional s'adeqüe als interessos generals i, en especial, que la teràpia ocupacional siga un mitjà apropiat per a l'atenció i millora de la salut i la qualitat de vida dels ciutadans.  
f) Assegurar que l'activitat dels seus col·legiats se sotmeta, en tot cas, a les normes deontològiques de la professió i a les requerides per la societat a què serveixen, i exercir a aquest efecte la facultat disciplinària en l'orde professional i col·legial.  
g) Col·laborar amb les administracions públiques, en general, i l'autonòmica en particular, en l'exercici de les seues competències en els termes previstos per les lleis.  
h) Defensar els interessos professionals dels col·legiats i la representació exclusiva de l'exercici de la professió de terapeuta ocupacional; especialment en les seues relacions amb les administracions públiques de qualsevol àmbit.  
i) Fomentar les relacions professionals entre els col·legiats i amb les altres professions.  
  
Article 9. Funcions  
1) Ostentar, al seu àmbit, la representació i defensa de la professió davant de les administracions públiques i institucions, tribunals, entitats i particulars, amb legitimació per ser part en tots els litigis que afecten els interessos de la professió i dels col·legiats i exercitar el dret de petició conforme amb el que estableix la Llei de Col·legis Professionals. Igualment, el Col·legi exercirà totes les funcions que redunden en benefici dels interessos professionals dels col·legiats.  
2) L'ordenació de l'exercici professional de la teràpia ocupacional, en l'àmbit de les seues competències i d'acord amb el marc que estableixen les lleis.  
3) Vigilar que la utilització del nom i l'exercici de les tècniques pròpies de la teràpia ocupacional s'atinguen a les normes reguladores de la professió i el seu exercici, i impedir i perseguir tots els casos d'intrusisme professional. A aquest efecte, es podrà requerir el suport de les autoritats governatives i plantejar els casos davant dels tribunals de justícia.  
4) Vetlar per la salvaguarda i observança dels principis ètics i legals de la professió; elaborar i aprovar un codi deontològic d'aquesta i cuidar el seu respecte i efectivitat. Exercir, si fa al cas, la potestat disciplinària en matèries professionals i col·legials.  
5) Complir i fer complir als col·legiats les lleis generals i especials, els estatuts professionals i els reglaments de règim interior, així com les normes i decisions adoptades pels òrgans col·legials, en matèria de la seua competència.  
6) Realitzar totes les funcions que redunden en benefici de la protecció dels interessos dels consumidors i usuaris dels serveis dels seus col·legiats.  
7) Atendre les sol·licituds d'informació sobre els seus col·legiats i sobre les sancions fermes a aquests imposades; així com les peticions d'inspecció o investigació que els formule qualsevol autoritat competent d'un estat membre de la Unió Europea, en els termes que preveu la Llei 17/2009, de 23 de novembre, sobre el lliure accés a les activitats de serveis i el seu exercici, en particular, pel que fa al fet que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'empre únicament per a la finalitat per a la qual es va sol·licitar  
  
8) Informar dels projectes del Consell sobre les condicions de l'exercici de la teràpia ocupacional i de qualsevol altre aspecte que afecte la teràpia ocupacional o els terapeutes ocupacionals a la Comunitat Valenciana.  
9) Col·laborar amb les administracions públiques de caràcter estatal, autonòmica i local, i amb la resta d'entitats en l'assoliment d'interessos comuns. En particular, participar en els òrgans consultius i tribunals de l'administració pública, en les matèries pròpies de la professió, quan aquesta ho requerisca o així estiga establit en disposicions legals o reglamentàries.  
10) Exercir totes les funcions que els siguen encomanades per les administracions valencianes i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que poden ser-los sol·licitades o que acorden formular per iniciativa pròpia.  
11) Auxiliar i assessorar les autoritats i tribunals; emetre els informes professionals sol·licitats, així com facilitar als tribunals la relació de col·legiats que per la seua preparació i experiència professional puguen ser requerits com a pèrits en assumptes judicials o proposar-los a instància de l'autoritat judicial.  
12) Emetre els informes que els siguen requerits per a projectes del Consell, amb caràcter general i, en particular, a l'àmbit de la Comunitat Valenciana, que afecten la professió i, en especial, aquells aspectes relatius a les condicions generals de l'exercici d'aquesta, fins i tot, la titulació requerida i règim d'incompatibilitats.  
13) Participar en els òrgans consultius de l'administració en la matèria de competència de cada una de les professions, quan aquella ho vulga o resulte de les disposicions aplicables.  
14) Assegurar la representació de la teràpia ocupacional en els consells socials i patronats universitaris, en els termes establits en les normes que els regulen. Participar i informar, quan així es trobe establit en disposicions legals o reglamentàries, en l'elaboració dels plans d'estudi i informar, quan fóra requerit per a això, les normes dels centres docents on es cursen estudis que permeten l'obtenció de títols que habiliten per a l'exercici de la professió; així com desenrotllar aquelles activitats necessàries per a facilitar l'accés a l'exercici professional dels nous col·legiats.  
15) Emparar i defensar els drets i el prestigi professional dels col·legiats en general o de qualsevol dels seus grups o individus en particular, si foren objecte de vexació o menyscapte, per motiu de la seua activitat professional.   
16) Procurar l'harmonia i col·laboració entre els col·legiats, tot impedint la competència deslleial i, si fa al cas, intervindre, com a mediador i amb procediments d'arbitratge, en els conflictes que per motius professionals se susciten entre col·legiats, o d'aquests amb tercers, quan així ho sol·liciten de comú acord les parts implicades.  
17) Mantindre un actiu i eficaç servei d'informació, quan siga creat l'esmentat servei mitjançant un acord de la Junta de Govern, sobre els llocs de treball a desenrotllar per terapeutes ocupacionals, per tal d'aconseguir una major eficàcia en el seu exercici professional.  
18) Prestar, a través dels professionals competents, els serveis d'assessorament jurídic, laboral, administratiu i fiscal, que s'estimen adients.  
19) Dotar-se amb els recursos humans, materials i econòmics proporcionats a la seua entitat i finalitats, i mantindre l'estructura col·legial en condicions d'atendre els seus objectius.  
20) Aprovar els seus pressupostos anuals d'ingressos i despeses, així com els seus comptes i liquidacions, i regular i exigir les aportacions dels seus col·legiats.  
21) Exercir les funcions disciplinàries i sancionar els actes dels col·legiats que suposen una infracció de la deontologia i de les normes col·legials i executar les sancions imposades.   
22) Verificar i, si fa al cas, exigir el compliment del deure de col·legiació.  
23) Portar el cens de professionals i el registre de títols dels seus col·legiats.   
24) Vigilar perquè l'exercici professional responga, tant en nombre de professionals com en qualitat, a les necessitats de la societat.   
  
25) Fomentar i estimular la investigació entre els seus col·legiats.  
26) Organitzar activitats i serveis comuns de caràcter professional, cultural, assistencial de previsió i anàlegs, que siguen d'interés per als col·legiats.   
27) Organitzar conferències, congressos, jornades, cursos, publicar revistes, fullets, circulars i, en general, posar en pràctica els mitjans que calguen per a estimular el perfeccionament tècnic, científic i humanitari de la professió.   
28) En general, totes les funcions que s'encaminen al compliment dels fins assignats al Col·legi Oficial de Terapeutes Ocupacionals de la Comunitat Valenciana i redunde en benefici dels interessos dels ciutadans, col·legiats i la resta de fins de la teràpia ocupacional.  
  
  
CAPÍTOL SEGON: DE LA COL·LEGIACIÓ  
  
Article 10. Col·legiació  
D'acord amb el que preveu l'article 3, al punt segon, i en la disposició addicional de la Llei 1/2010, de 30 de març, de la Generalitat, de Creació del Col·legi Oficial de Terapeutes Ocupacionals de la Comunitat Valenciana, per a l'exercici de l'activitat professional de terapeuta ocupacional caldrà la incorporació al Col·legi en els termes establits en la legislació bàsica estatal, llevat d'aquells professionals que exercisquen la seua activitat exclusivament al servei de les administracions públiques a l'àmbit de la Comunitat Valenciana.  
  
Article 11. Incorporació  
Podran integrar-se al Col·legi Oficial de Terapeutes Ocupacionals de la Comunitat Valenciana:   
1. Els qui ostenten la titulació oficial de diplomat universitari de Teràpia Ocupacional o aquelles titulacions oficials homologades o declarades com equivalents a l'anterior, d'acord amb la legislació vigent sobre la matèria.   
2. Els professionals, el títol dels quals haja estat degudament homologat segons l'Orde 29 de novembre de 1995, del Ministeri d'Educació i Ciència (Boletín Oficial del Estado, número 290, de 5 desembre de 1995) on s'homologava el títol de Teràpia Ocupacional expedit per l'Escola Nacional de Sanitat, alhora que es determinaven els requisits necessaris per a l'esmentada homologació.  
3. Els estrangers podran incorporar-se al Col·legi Oficial de Terapeutes Ocupacionals de la Comunitat Valenciana, quan complisquen els requisits per a exercir la professió a Espanya, acreditats per l'autoritat competent, sense perjudici del que resulte de l'aplicació de la normativa de la Unió Europea en aquesta matèria.   
  
Article 12. Condicions d'incorporació  
1. Són condicions necessàries per a obtindre l'alta com a col·legiat/ada:   
a) Ostentar la titulació, legalment requerida per a l'exercici a Espanya, de la professió de terapeuta ocupacional, que s'acreditarà mitjançant l'aportació del corresponent títol professional original o de còpia d'aquest, acarada legalment.   
En espera d'aquest, pot aportar-se provisionalment la sol·licitud del títol o còpia d'aquesta compulsada legalment. En cas de tractar-se de títol de la Unió Europea s'aportarà, a més, la documentació acreditativa de la seua validesa a Espanya, a efectes professionals i, si es tracta de súbdits d'altres països, compliran els altres requisits legalment exigits per a l'establiment i treball dels estrangers a Espanya.  
b) No trobar-se inhabilitat o incapacitat legalment per a l'exercici de la professió, que s'acreditarà per la declaració jurada de la persona interessada.  
c) No trobar-se suspés en l'exercici professional, per sanció disciplinària col·legial. Aquesta condició es farà constar, llevat que es tracte de primera col·legiació, per certificat del col·legi de procedència.  
d) Abonar els corresponents drets o quotes d'incorporació, per a la constatació dels quals s'haurà d'aportar l'original o còpia autèntica del document d'ingrés en el compte del Col·legi.  
e) Acreditació fefaent de la seua identitat, mitjançant còpia autèntica del DNI o passaport.  
f) Domicili professional únic o principal, a l'àmbit territorial del Col·legi, comprovat mitjançant còpia de l'últim pagament de l'Impost d'Activitats Econòmiques (per a treballadors autònoms) o el certificat de la Tresoreria Territorial de la Seguretat Social (per a exercents per compte d'altri).  
Es declararan o s'acreditaran la resta de dades que hagen de constar al registre del Col·legi. La persona sol·licitant farà constar, si es proposa exercir la professió, el lloc en què va a fer-ho i la modalitat d'exercici.   
2. El Col·legi Oficial de Terapeutes Ocupacionals de la Comunitat Valenciana, disposarà d'una pàgina web perquè, a través de la finestreta única prevista en la Llei 17/2009, de 23 de novembre, sobre el lliure accés a les activitats de serveis i el seu exercici, els professionals puguen realitzar tots els tràmits necessaris per a la col·legiació, el seu exercici i la seua baixa al Col·legi, a través d'un únic punt, per via electrònica i a distància de forma gratuïta:  
a) Obtindre tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i sol·licituds que calguen, inclosa la de la col·legiació.  
c) Conéixer l'estat de tramitació dels procediments en què tinga consideració de persona interessada i rebre la corresponent notificació dels actes de tràmit preceptius i la resolució d'aquests pel Col·legi, inclosa la notificació dels expedients disciplinaris, quan no fóra possible per altres mitjans.  
d) Convocar els/les col·legiats/ades a les juntes generals ordinàries i extraordinàries i posar en el seu coneixement l'activitat pública i privada del col·legi professional.  
3. La Junta de Govern resoldrà les sol·licituds de col·legiació, que es presentaran per escrit d'acord amb el model aprovat en el termini de dos mesos, i podrà denegar-les únicament quan no es complisquen les condicions fixades en l'apartat anterior. La resolució podrà deixar-se en suspens per a esmenar les comprovacions que siguen procedents, per tal de verificar la seua legitimitat i suficiència.   
  
Article 13. Denegació de la col·legiació  
1. La sol·licitud de col·legiació serà denegada en els casos següents:  
a) Quan els documents presentats amb la sol·licitud d'ingrés siguen insuficients o oferisquen dubtes sobre la seua legitimitat, i no s'hagen completat o esmenat en el termini assenyalat a aquest efecte, o quan la persona sol·licitant haja falsejat les dades o documents necessaris per a la seua col·legiació.   
b) Quan la persona peticionària no acredite haver satisfet les quotes de col·legiació, si prové d'un altre col·legi de terapeutes ocupacionals.  
c) Quan haguera patit alguna condemna per sentència ferma, que la inhabilite per a l'exercici de la seua professió.   
d) Per expulsió decretada en resolució del règim disciplinari col·legial, esdevinguda ferma.  
2. La Junta de Govern no podrà denegar l'ingrés en la corporació als qui reunisquen les condicions d'aptitud i accés, i no estiguen incursos en cap impediment dels enumerats en els presents Estatuts o en la llei.  
  
3. Si, en el termini previst, la Junta de Govern acorda denegar la col·legiació pretesa, ho comunicarà a la persona interessada, i la informarà de la data de l'acord denegatori, fonaments d'aquest i els recursos de què és susceptible.   
4. En el termini d'un mes, següent a la recepció de la notificació de l'acord denegatori, la persona interessada podrà formular recurs de reposició davant de la Junta de Govern del Col·legi. Contra l'acord denegatori definitiu d'aquesta, la persona interessada podrà acudir a la via contenciosa administrativa.   
  
Article 14. Pèrdua de la condició de col·legiat/ada  
1. La condició de col·legiat/ada es perdrà per les causes següents:  
a) Defunció.   
b) Inhabilitació o incapacitat legal i/o judicial.   
c) Per separació o expulsió del Col·legi, acordada en expedient disciplinari.   
d) L'admissió de la baixa voluntària justificada, per cessament de l'activitat professional.   
e) No haver abonat la quota col·legial o altres aportacions establides pels òrgans de govern corporatius, durant el termini superior a un any.  
2. Perquè la baixa forçosa, per incompliment de les obligacions econòmiques, siga efectiva, hi caldrà la instrucció d'un expedient sumari que comportarà un requeriment escrit a la persona afectada, perquè dins del termini d'un mes es pose al corrent dels descoberts.   
  
Passat aquest termini sense compliment, es prendrà l'acord de baixa, que haurà de notificar-se de forma expressa a la persona interessada. Durant el temps en què es produïsca la situació d'impagament de les quotes, s'entendrà suspesa la condició de col·legiat/ada, i no es podrà, en conseqüència, gaudir-se dels beneficis socials establits per a la resta de membres del Col·legi.  
3. La pèrdua de la condició de col·legiat/ada no l'alliberarà del compliment de les obligacions vençudes.   
  
Article 15. Reincorporació al Col·legi   
1. La reincorporació al Col·legi requereix les mateixes normes que la incorporació i la persona sol·licitant haurà d'acreditar -si hi cal- el compliment de la pena o sanció, quan aquesta haja estat el motiu de la baixa.   
2. Quan el motiu haja estat la falta de pagament de les quotes o aportacions, la persona sol·licitant haurà de satisfer les quotes o aportacions pendents de pagament, més els interessos legals i les despeses ocasionades, així com la quota de reincorporació vàlidament establida pels òrgans col·legials per a aquests casos.   
3. Quan el motiu haja estat que la persona sol·licitant haja prèviament sol·licitat la baixa, haurà de satisfer la quota de reincorporació vàlidament establida pels òrgans col·legials per a aquests casos.   
  
Article 16. Inscripció   
Les persones col·legiades podran figurar inscrites com:   
a) Exercents: són aquelles persones naturals que reunint totes les condicions exigides hagen obtingut la incorporació al Col·legi Oficial de Terapeutes Ocupacionals de la Comunitat Valenciana i exercisquen la professió de terapeuta ocupacional.   
b) No exercents: les persones naturals que hagen obtingut la incorporació al Col·legi Oficial de Terapeutes Ocupacionals de la Comunitat Valenciana i no exercisquen la professió.   
c) Col·legiats honoraris: els terapeutes ocupacionals jubilats, voluntària o forçosament, i que acrediten no estar d'alta en l'Impost d'Activitats Econòmiques; els declarats en incapacitat total per a l'exercici de la professió; invalidesa permanent per a tot tipus de treball o gran invalidesa. Aquests col·legiats estaran exempts del pagament de les quotes col·legials i del dret de vot.   
d) Col·legiats d'honor: la Junta de Govern podrà proposar, a l'Assemblea General, el nomenament de membres d'honor del Col·legi Oficial de Terapeutes Ocupacionals de la Comunitat Valenciana, a les persones que, pels seus mèrits científics, tècnics o professionals, siga quina siga la seua titulació acadèmica, hagen contribuït notòriament al desenrotllament de la Teràpia Ocupacional o de la professió. El nomenament tindrà un estricte caràcter honorífic. També es podran concedir premis que consistiran en un regal, diploma o distinció, que aprovarà l'Assemblea General a proposta de la Junta de Govern. Aquests col·legiats estaran exempts del pagament de les quotes col·legials i del dret de vot.  
  
  
CAPÍTOL TERCER: DRETS I DEURES DELS COL·LEGIATS  
  
  
Article 17. Drets dels col·legiats   
Són drets dels terapeutes ocupacionals col·legiats:   
a) Exercir la teràpia ocupacional, segons els criteris deontològics i professionals reconeguts.   
b) Participar en el govern del Col·legi; formar part de les assemblees i exercir el dret a instar la seua convocatòria i a formular aquesta: proposicions, esmenes, remoció d'òrgans de govern, mitjançant mocions de censura; a formular precs i preguntes, i a elegir i ser elegit per als càrrecs directius, tot això en les formes i condicions previstes en aquests Estatuts.   
c) Utilitzar les dependències col·legials, tal com es regule, i beneficiar-se de l'assessorament dels serveis, programes i altres avantatges que el Col·legi pose a la seua disposició.   
d) Utilitzar l'anagrama o logotip del Col·legi en la seua identificació professional, sota l'autorització prèvia dels òrgans de govern del Col·legi.   
e) Ser assessorat o defensat pel Col·legi en totes les qüestions que se susciten, relatives als seus drets i interessos legítims, conseqüència d'un recte exercici professional. La Junta de Govern decidirà els assumptes en què les costes i despeses, que el procediment ocasione, siguen assumits pel Col·legi.   
f) Dirigir-se als òrgans del Col·legi, formular suggeriments, propostes, peticions i queixes.   
g) Accedir a la documentació i a les actes dels llibres oficials del Col·legi, obtindre certificats dels documents i actes col·legiales que els afecten personalment i rebre informació sobre qüestions d'interés, relacionades amb la teràpia ocupacional.   
h) Conformar agrupacions representatives d'interessos específics en el si del Col·legi, d'acord amb els interessos professionals del col·lectiu, sotmeses als òrgans de govern.   
i) Pertànyer als programes de previsió i protecció social que puguen establir-se.   
j) Exercir el dret de recurs, contra acords i resolucions dels òrgans col·legials.   
k) Dret a remoure els titulars dels òrgans de govern, mitjançant vots de censura en els termes fixats pels Estatuts.   
l) Afirmar la seua condició de col·legiat i disposar del carnet que així ho acredite.   
m) El Col·legi vetlarà per la protecció de les dades que posseeix dels col·legiats/ades, segons el que estableix i determinen les lleis, i, en concret, la Llei Orgànica 15/1999, de 13 de desembre, de Protecció de Dades de Caràcter Personal   
n) Qualsevol altre dret que estiga reconegut per la Llei o siga establit pels òrgans col·legials.  
  
Article 18. Deures dels col·legiats  
Són deures dels terapeutes ocupacionals col·legiats:   
a) Complir les prescripcions contingudes en els presents Estatuts, en els reglaments que els desenrotllen i en els acords que el Col·legi adopte.   
b) Pagar, en els terminis establits, les quotes i drets, tant ordinaris com extraordinaris, que hagen estat aprovats pel Col·legi per al seu sosteniment.   
c) Observar la deontologia de la professió.   
d) Informar el Col·legi dels canvis en les seues dades personals i professionals, en un període no superior a trenta dies, comptadors des del moment del canvi.   
e) Comunicar al Col·legi qualsevol acte d'intrusisme o actuació professional irregular.   
f) Observar amb el Col·legi la disciplina adequada i entre les persones col·legiades els deures d'harmonia professional, tot i evitant la competència il·lícita.   
g) Informar el Col·legi dels fets i les circumstàncies que puguen incidir en la vida col·legial o en l'exercici de la teràpia ocupacional.   
  
h) Exercir fidelment els càrrecs col·legials per als quals siguen elegits.   
i) Participar en les assemblees generals del Col·legi, llevat de causa inevitable.   
  
Article 19. Abstenció dels col·legiats  
A més de les prohibicions que puguen recollir-se en les normes deontològiques de rigorosa observança, i d'allò que s'ha establit en aquests Estatuts, tota persona col·legiada s'abstindrà de:  
a) Tolerar o encobrir, en qualsevol forma, a qui sense títol suficient exercisca la teràpia ocupacional.   
b) Prestar-se a impartir, figurar, promocionar o participar en cursos de formació o altres mètodes qualssevol, que induïsquen a l'intrusisme professional.   
c) Prestar-se que el seu nom figure com a director, assessor o treballador de centres o empreses, relacionades amb la teràpia ocupacional, que no dirigisquen, assessoren o presten treball personalment o que no s'ajusten a les lleis vigents i els presents Estatuts o es violen en aquests les normes deontològiques.   
d) Desviar els pacients de les consultes públiques de qualsevol índole cap a la consulta particular, amb fins interessats.   
  
  
TÍTOL III: PRINCIPIS BÀSICS REGULADORS DE L'EXERCICI DE LA PROFESSIÓ  
  
Article 20. Principis bàsics  
1. Els principis bàsics del terapeuta ocupacional han d'estar orientats a comportar-se, de forma efectiva, com un professional sanitari i sociosanitari. El seu instrument d'actuació és l'ocupació, és a dir, el conjunt d'activitats i tasques de la vida quotidiana a les quals els individus i les diferents cultures donen nom, estructura, valor i significat.  
  
L'ocupació comprén tot allò que fa una persona per a cuidar d'ella mateixa (atenció personal), divertir-se o gaudir (oci), i contribuir a la construcció social i econòmica de la col·lectivitat (productivitat), i està determinat per l'entorn físic, individual i col·lectiu.   
  
2. Els objectius específics del terapeuta ocupacional són: l'anàlisi i avaluació de l'impacte de la malaltia, del trastorn, de la disfunció psicosocial i/o d'un esdeveniment vital, estressant en la funció ocupacional de l'individu, i l'ús de l'ocupació (rol, tasca, activitat) com a eina per a avaluar, facilitar, restaurar i mantindre la funció, així com la prevenció, compensació i promoció.  
3. El terapeuta ocupacional actua sobre individus que tenen el risc de patir o pateixen una disfunció ocupacional. Aquesta disfunció ocupacional es produeix quan una persona té dificultats per a elegir, organitzar o executar ocupacions; provocar en l'individu una qualitat de vida insuficient i la incapacitat per a satisfer les demandes ambientals. La disfunció ocupacional pot sobrevindre per una dificultat en l'ús o una limitació temporal o crònica de les habilitats funcionals (habilitats sensoriomotores, integració cognitiva i components cognitius i destreses psicosocials i components psicològics), o per canvis bruscos en/dels entorns ocupacionals.  
4. Qualsevol altre camp relacionat amb el seu currículum formatiu.  
  
Article 21. Exercici professional  
1. Els terapeutes ocupacionals, incorporats, al Col·legi podran actuar professionalment:   
a) Com a professional lliure, de forma independent o associat amb un altre o altres terapeutes ocupacionals o professionals.   
b) Com a professional assalariat d'empreses o d'un altre o altres professionals.  
c) Com a professional contractat de qualsevol administració pública i dels seus organismes dependents.   
d) En qualsevol altra forma en què es puga exercir la teràpia ocupacional.   
2. La persona col·legiada haurà de comunicar al Col·legi Oficial de Terapeutes Ocupacionals de la Comunitat Valenciana, quan sol·licite la incorporació i sempre que es produïsquen variacions, la forma o formes d'actuació professional que desenrotlle.  
  
Article 22. Competència deslleial  
1. El terapeuta ocupacional ha d'evitar qualsevol forma de competència deslleial, i en la seua publicitat o propaganda, s'atindrà a les normes que establisca el Col·legi.   
2. El terapeuta ocupacional ha de procurar, d'acord amb els usos científics, la comunicació del seu saber a la comunitat professional.  
  
  
TÍTOL IV: DELS ÒRGANS DE GOVERN  
  
CAPÍTOL PRIMER: L'ASSEMBLEA GENERAL  
  
Article 23. Caràcter i composició  
1. L'Assemblea General és l'òrgan sobirà del Col·legi i com a tal, màxim òrgan d'expressió de la voluntat col·legial, que obliga, amb els seus acords, tots els col·legiats, fins i tot, els absents, els dissidents i els absentistes.  
2. Es regirà pels principis de participació directa, igual i democràtica de tots els col·legiats assistents. En les assemblees generals poden participar tots els col·legiats, prèvia acreditació, que estiguen en plenitud dels seus drets.  
3. Les sessions de l'Assemblea General s'hauran de constituir necessàriament amb la presència del/de la president/a i secretari/ària o les persones que estatutàriament els substituïsquen.  
  
Article 24. Tipus d'assemblees generals i missió  
1. Les assemblees podran ser ordinàries o extraordinàries.   
2. L'Assemblea General es reunirà amb caràcter ordinari com a mínim una vegada a l'any, preferentment en el primer trimestre. És competència de l'Assemblea General, reunida amb caràcter ordinari:   
a) Conéixer i aprovar, si és procedent, la memòria anual de resum de la seua actuació, presentada per la Junta de Govern.   
b) Aprovar la liquidació del pressupost vençut i el balanç i compte de resultats, així com l'inventari actualitzat.  
c) Aprovar el pressupost ordinari d'ingressos i despeses per a l'exercici econòmic següent i, si fa al cas, dels pressupostos extraordinaris si n'hi ha.  
d) Conéixer i aprovar, si és procedent, el programa d'actuació de l'exercici següent.  
e) Conéixer i controlar la gestió de la Junta de Govern, i demanar informes i adoptar, si fa al cas, les mocions adients, fins i tot, la de censura amb caràcter revocatori.  
f) L'establiment d'acords o convenis, que vinculen el Col·legi més enllà del temps d'exercici de la Junta que els propose.  
g) Fixar la quantia de les quotes ordinàries i extraordinàries a abonar al Col·legi pels seus col·legiats, i propostes per la Junta de Govern.  
h) Discutir i votar qualssevol assumptes, inclosos en l'orde del dia corresponent.  
i) Concedir distincions i premis a col·legiats i tercers, proposats per la Junta de Govern, i que hagueren realitzat una labor rellevant per la professió o pel Col·legi.  
j) Elegir els càrrecs directius que hagen de ser substituïts per haver-se produït una vacant.  
k) Aprovar l'acta de la sessió.  
3. L'Assemblea General podrà reunir-se amb caràcter extraordinari. Sent convocada segons s'estableix en els presents Estatuts. És competència de l'Assemblea General, reunida amb caràcter extraordinari:   
  
a) Aprovar els reglaments, el codi deontològic i la normativa general de compliment obligatori, així com les seues modificacions i les dels Estatuts del Col·legi.   
b) Autoritzar els actes d'adquisició i disposició i gravamen dels béns immobles i de drets reals constituïts sobre aquests.  
  
c) Elegir els membres de la Junta de Govern, una moció de censura o una qüestió de confiança.  
d) Aprovar les propostes de fusió, absorció, segregació i dissolució del Col·legi.   
  
Article 25. Convocatòria de les assemblees generals  
1. L'Assemblea General Ordinària se celebrarà a la seu del Col·legi o en altre lloc que indique la Junta de Govern, la qual està facultada per a elegir el lloc, dia i hora de celebració.   
a) Les convocatòries de les assemblees generals ordinàries seran comunicades per escrit -per correu postal i/o correu electrònic- amb notificació individual a cada col·legiat, amb quinze dies naturals d'antelació, com a mínim, a la seua celebració, i s'especificarà el dia, hora, lloc i orde del dia. Les persones col·legiades podran consultar a la Secretaria del Col·legi els antecedents dels assumptes a tractar.  
b) Fins a quinze dies abans de la celebració de l'Assemblea General Ordinària, les persones col·legiades podran presentar les propostes que desitgen sotmetre a deliberació i acord, si bé només serà obligatori, per a la Junta de Govern, incloure en l'orde del dia les que estiguen avalades per un cinc per cent del cens de col·legiats, i serà notificada la seua inclusió el mateix dia de la celebració de l'assemblea.  
2. Les assemblees generals extraordinàries se celebraran a iniciativa de la Junta de Govern o d'un vint per cent dels col·legiats, amb un orde del dia concret. La seua convocatòria no tindrà lloc més enllà del termini d'un mes, ni menys de set dies, comptadors des de la data de la seua sol·licitud, i serà facultat de la Junta de Govern la comunicació per escrit -per correu postal i/o correu electrònic- a cada persona col·legiada, del dia, hora, lloc de celebració, i orde del dia de l'Assemblea General Extraordinària, almenys amb cinc dies d'antelació a la celebració d'aquesta.  
a) Quan el motiu de l'Assemblea General Extraordinària siga la modificació d'aquests Estatuts, haurà d'acompanyar-se a la convocatòria d'una còpia de les propostes de modificació d'aquests, perquè puguen ser sotmeses a la votació en l'Assemblea.  
  
Article 26. Constitució de l'Assemblea General   
1. Les assemblees generals seran dirigides per la Mesa, composta pel president del Col·legi, acompanyat per la resta dels membres de la Junta de Govern. Actuarà de secretari el qui ho siga del Col·legi, que s'encarregarà d'alçar acta de la sessió.   
2. Les assemblees generals quedaran favoritament constituïdes, en primera convocatòria, quan participe el vint-i-cinc per cent de les persones col·legiades. I quedarà vàlidament constituïda, en segona convocatòria, siga quin siga el nombre d'assistents.   
3. No podran ser objecte de deliberació, o acord, cap assumpte que no figure inclòs en l'orde del dia, llevat que estiguen presents tots els membres de l'òrgan col·legiat i siga declarada la urgència de l'assumpte pel vot favorable de la majoria.  
  
Article 27. Participació i representació en l'assemblea general  
  
1. Tots les persones col·legiades tenen el dret i el deure d'assistir a l'Assemblea General, i tindran dret a veu i vot les persones col·legiades que es troben presents en l'Assemblea General, llevat que estiguen suspeses dels seus drets. Una vegada haja quedat vàlidament constituïda, els seus acords seran vinculants per a totes les persones col·legiades.  
2. Les persones col·legiades podran participar mitjançant representació. Tindran dret de vot per aquest sistema aquells persones col·legiades que hagen presentat per escrit el seu desig d'exercir aquest dret, mitjançant document signat, en què s'incloga el nom i número de la persona col·legiada no assistent, fotocòpia del DNI, així com el nom de la persona delegada, amb el seu document d'identitat. El dit document, escrit, ha de ser lliurat a l'inici de l'Assemblea en qüestió, i tindrà validesa exclusiva, com a vot únic, per a l'Assemblea en qüestió.  
3. Les votacions poden ser:   
a) Ordinàries, com a norma general.   
b) Secretes, en cas de sol·licitud de la quarta part de les persones col·legiades presents, i sempre que algun membre ho sol·licite en els casos d'assumptes que afecten la imatge del Col·legi; la dignitat professional d'algun col·legiat; en els de moció de censura o confiança i, en general, en aquells assumptes en què poguera estar condicionada la llibertat en l'emissió de vot.  
c) Nominals, si així ho sol·liciten la tercera part de les persones col·legiades presents.   
4. En cas d'empat, el vot del/de la president/a serà diriment.  
  
Article 28. Moció de censura   
1. La moció de censura, contra la Junta de Govern, només podrà plantejar-se en Assemblea General extraordinària, convocada a aquest efecte, i hi caldrà un quòrum d'assistència de la meitat més un del cens de persones col·legiades en primera convocatòria, i del 30% del cens de persones col·legiades, en la segona. Tenen legitimació per a plantejar moció de censura el 15% de les persones col·legiades, les quals hauran de fer-ho mitjançant firmes legitimades notarialment o davant del secretari del Col·legi, i expressar amb claredat les raons en què es fonamenta i adjuntant una candidatura tancada. Perquè la moció de censura siga aprovada hi caldrà el vot favorable de la majoria dels assistents, expressat en forma secreta.  
2. L'aprovació de la moció de censura, contra la Junta de Govern, comportarà el cessament dels càrrecs d'aquesta, i es consideraran des d'aqueix moment com a titulars dels òrgans aquelles persones proposades en la moció triomfant. La duració del mandat d'aquests nous càrrecs serà només pel temps que reste del mandat als càrrecs cessats per la moció. El nou president del Col·legi podrà sotmetre a l'Assemblea General la qüestió de confiança, per a la ratificació de la seua gestió i/o programa de govern. La denegació d'aquesta implicaria la celebració d'eleccions.   
3. Els qui hagueren presentat una moció de censura no podran formular-ne cap altra contra la mateixa Junta de Govern, en el termini d'un any.   
  
Article 29. Qüestió de confiança  
1. La qüestió de confiança només podrà plantejar-se en l'Assemblea General Extraordinària, convocada a aquest efecte, amb la deliberació prèvia i acord unànime dels membres de la Junta de Govern, perquè tots els seus càrrecs en ple se sotmeten al vot de confiança sobre el seu programa de govern o sobre un tema professional d'interés general; igualment, es convocarà una assemblea general, de caràcter extraordinari, quan un càrrec de la Junta de Govern, amb la deliberació prèvia d'aquesta, vullga sotmetre's individualment a un vot de confiança sobre la seua gestió.   
2. La convocatòria d'aquesta Assemblea serà remesa als col·legiats, acompanyada d'un escrit expressiu dels motius de la qüestió de confiança i una certificat de l'acta de la reunió de la Junta de Govern, en què es va deliberar i va aprovar la seua convocatòria, i se celebrarà dins dels trenta dies hàbils següents a la celebració de la Junta de Govern que va aprovar la convocatòria. No es podrà presentar una qüestió de confiança quan es trobe en curs una moció de censura.  
3. El debat de la qüestió de confiança donarà començament amb la intervenció del/de la president/a, com a portaveu de la Junta de Govern, o del membre d'aquesta que se sotmeta a la confiança de l'Assemblea General. Després d'això, s'obrirà un torn d'intervencions entre els assistents, finalitzat el qual es procedirà a la votació.  
4. La confiança es considerarà atorgada quan ho aprove la majoria simple dels assistents a l'Assemblea General. En cas contrari, la Junta de Govern en ple, o el càrrec concret, presentaran la seua dimissió, i donarà lloc a la convocatòria d'eleccions generals o a la substitució estatutària del càrrec, respectivament.  
  
Article 30. Llibre d'actes de l'Assemblea General  
1. De les reunions de l'Assemblea General, tant ordinària com extraordinària, s'alçarà acta que quedarà registrada en un llibre per a aquest efecte, signada pel president i el secretari.   
2. L'acta de l'Assemblea serà aprovada per la mateixa assemblea i tindrà força executiva.  
  
  
CAPÍTOL SEGON: LA JUNTA DE GOVERN   
  
Article 31. Configuració i composició  
1. El govern del Col·legi s'estableix sobre els principis de democràcia i autonomia.  
2. La Junta de Govern té encomanada la direcció i administració del Col·legi i constitueix l'òrgan executiu d'aquest, amb el respecte als acords de l'Assemblea General, als preceptes continguts en aquests Estatuts i reglament que es dicte, i respecte de la resta de normes i acords que regulen el règim col·legial.  
3. La Junta de Govern té caràcter col·legiat i estarà integrada pel/per la president/a, vicepresident/a, secretari/ària, tresorer/a, i com a mínim un vocal, i serà facultada l'Assemblea per a designar nous vocals, segons les necessitats del Col·legi. Cada nova junta constituïda ha de comunicar-se al Registre de Col·legis Professionals per a la seua corresponent inscripció. El període de mandat dels càrrecs electius serà de quatre anys, i podran ser reelegits.  
4. La Junta de Govern podrà nomenar assessors o coordinadors de secció per a l'exercici de les funcions d'informació, assessorament, enllaç i coordinació de les distintes comissions i grups de treball. La Junta de Govern decidirà si els assessors o coordinadors participen en les reunions de la Junta, si ho fan amb dret de vot o sense ell, i si aquest és per a la totalitat d'assumptes que es tracten o només els que afecten el seu grup de treball.  
  
Article 32. Funcions  
1. Les funcions de la Junta de Govern són les següents:  
a) Complir i fer complir els acords de l'Assemblea General, els Estatuts, els reglaments i la legislació vigent que afecte el Col·legi.   
  
b) La gestió i administració del Col·legi i dels seus interessos.   
c) Decidir sobre les sol·licituds de col·legiació i les baixes dels col·legiats.   
d) Procurar que es complisquen les disposicions legals que afecten la professió, el Col·legi i els col·legiats, i la resta de normes adoptades pels òrgans col·legials, si n'hi ha, i tots els acords que adopten els òrgans de govern del Col·legi; fer ús de les mesures legals que jutge convenients per a la seua millor execució, fins i tot, demanar l'auxili de les autoritats, dins de l'àmbit territorial del Col·legi, i prestar-los la seua cooperació.   
e) Redactar les modificacions dels Estatuts del Col·legi i el reglament de règim interior d'aquest, per a sotmetre'ls a l'aprovació de l'Assemblea General de col·legiats.   
f) L'exercici de la potestat disciplinària dels col·legiats.   
g) Aprovar, si fa al cas, el compte d'ingressos i despeses i els pressupostos i la memòria, per tal de sotmetre tot això a la definitiva aprovació de l'Assemblea General de col·legiats.  
h) Proposar a l'Assemblea General, per a aprovació definitiva, l'import de les quotes col·legials, d'inscripció, ordinàries o, si fa al cas, extraordinàries, així com el manteniment o modificació de la seua quantia.   
i) Crear o reestructurar les comissions i grups de treball, necessaris per al millor compliment de les funcions col·legials i per a l'estudi, seguiment o promoció d'aspectes d'interés per als terapeutes ocupacionals.   
j) La preparació dels assumptes que hagen de ser sotmesos a l'Assemblea i l'atenció de tots els aspectes i tràmits referits a la seua celebració.   
k) Acordar la celebració de l'Assemblea General de col·legiats, ja siga ordinària o extraordinària, assenyalar el lloc, el dia i hora, i establir l'orde del dia d'aquesta.   
l) Convocar les eleccions dels càrrecs de la mateixa Junta.   
ll) Administrar, cuidar, defensar, recaptar i distribuir els fons econòmics del Col·legi.   
m) Exercitar les accions i actuacions oportunes per a impedir i perseguir l'intrusisme.   
n) Exercir la representació del Col·legi en tots els àmbits de la seua activitat, en la persona del/de la president/a, llevat de expressa delegació.  
o) Vetlar perquè en l'exercici professional s'observen les condicions de dignitat i prestigi, que corresponen al terapeuta ocupacional.   
p) Informar els col·legiats, amb promptitud, de totes les qüestions que conega i que puguen afectar-los.   
q) Defensar els col·legiats en l'exercici de les funcions de la professió o en ocasió d'aquestes, quan ho estime procedent.   
r) Exercir els drets i accions que corresponen al Col·legi i, en particular, contra els que entrebanquen el bon funcionament o la llibertat i independència de l'exercici professional.   
s) Procedir a la contractació dels empleats necessaris per a la bona marxa de la corporació, que es realitzarà a través de sistemes que garantisquen la publicitat i els principis d'igualtat, mèrit i capacitat.  
  
t) Dirigir, coordinar, programar i controlar l'activitat dels departaments i serveis col·legials.   
u) Adquirir, hipotecar i alienar béns immobles, amb l'autorització prèvia de l'Assemblea General.   
v) Proposar a l'Assemblea General, per a aprovació definitiva, la concessió de distincions i premis a col·legiats i a tercers, que hagen fet una labor rellevant a favor de la professió i/ o del Col·legi.   
w) Vetlar perquè els col·legiats observen bona conducta, en relació amb els seus companys i amb els seus pacients o clients, i que en l'exercici de la seua funció despleguen la necessària diligència i competència professional.  
x) Exercitar les accions i actuacions adients, per tal d'impedir i perseguir l'intrusisme, així com l'exercici de la professió als qui, col·legiats o no, l'exerciren en forma i sota condicions contràries a les legalment establides, sense excloure les persones, naturals o jurídiques, que faciliten l'exercici professional irregular.  
i) Emetre les consultes i dictàmens que li puguen ser requerits per l'Assemblea General o sol·licitats per altres organismes diferents dels previstos.  
z) Quantes funcions no indicades que deriven d'aquests Estatuts o siguen funcions pròpies del Col·legi i no estiguen expressament atribuïdes a l'Assemblea General.   
2. Els membres de la Junta de Govern poden sol·licitar assessorament extern i especialitzat per a l'exercici de les seues funcions.  
  
Article 33. Convocatòria de la Junta de Govern  
1. La Junta de Govern celebrarà sessió trimestral i tantes vegades com ho decidisca el/la president/a o ho sol·liciten tres dels seus membres.   
2. Les convocatòries es faran per escrit, a través de la Secretaria, per mandat del president, amb almenys cinc dies d'antelació, i acompanyades del corresponent orde del dia.   
3. És obligatòria l'assistència de tots els membres. La falta d'assistència, no justificada, a dues sessions consecutives o quatre no consecutives s'estimarà com a renúncia al càrrec.   
4. Les sessions de la Junta de Govern se celebraran ordinàriament en les dependències del Col·legi o allí on la Junta de Govern decidisca.   
  
  
Article 34. Sessions   
1. La Junta de Govern es reunirà totes les vegades que siga convocada pel/per la president/a a iniciativa pròpia o a petició d'un terç, almenys, dels seus components. En tot cas, es reunirà com a mínim quatre vegades a l'any.  
2. Les convocatòries es comunicaran amb una antelació no inferior a cinc dies, expressant l'orde del dia, i no podran prendre's acords sobre matèries no incloses en aquest. No obstant, el/la president/a podrà convocar reunió urgent per raons que al seu criteri així ho justifiquen, en un termini no inferior a quaranta-vuit hores.  
3. Hi caldrà l'assistència de tots els membres. La falta d'assistència, no justificada, a dues sessions consecutives o quatre no consecutives, s'estimarà com a renúncia al càrrec.   
4. Les sessions de la Junta de Govern se celebraran ordinàriament a les dependències del Col·legi o allí on la Junta de Govern decidisca.  
   
5. Qualsevol membre de la Junta de Govern podrà sol·licitar la inclusió de determinats assumptes en l'orde del dia, la qual cosa portarà a efecte mitjançant comunicació escrita i dirigida al/a la president/a, abans que siga cursada la convocatòria. No podrà ser objecte de deliberació o acord cap assumpte que no figure inclòs en l'orde del dia, llevat que estiguen presents tots els membres de la Junta de Govern i siga declarada la urgència de l'assumpte pel vot favorable de la majoria dels presents.  
6. La Junta de Govern quedarà vàlidament constituïda amb l'assistència de la meitat més un dels seus components. Els acords de la Junta s'adoptaran per majoria simple dels assistents, i tindrà el/la president/a, o qui el/la substituïsca estatutàriament, vot de qualitat.  
7. En l'acta de la sessió de la Junta, figurarà els acords adoptats, i a sol·licitud dels seus membres s'hi farà constar el vot contrari a l'acord adoptat, l'abstenció i els motius que el justifiquen o l'explicació del seu vot favorable. De la mateixa manera, qualsevol membre té dret a sol·licitar la transcripció íntegra de la seua intervenció o proposta, sempre que aportació en l'acte, o en el termini que assenyale el president/a, el text que es corresponga fidelment amb la seua intervenció, i es farà així constar en l'acta o s'unirà còpia a aquesta.   
  
8. Les actes s'aprovaran en la mateixa o en la següent sessió de la Junta de Govern, i es podrà, no obstant, emetre, pel/per la secretari/ària certificat sobre els acords específics que s'hagen adoptat, sense perjudici de la ulterior aprovació de l'acta, en què expresse tal circumstància.  
9. Potestativament, la Junta de Govern podrà invitar a les seues sessions, en qualitat d'assessors sense vot, les persones l'assistència de les quals es considere convenient.  
  
Article 35. Duració i renovació dels càrrecs   
1. La duració dels càrrecs serà de quatre anys, i podran ser reelegits per a ocupar el mateix o un altre càrrec de la Junta de Govern.   
2. Si algun dels components de la Junta de Govern, llevat del president, cessa per qualsevol causa, la mateixa Junta designarà el substitut amb caràcter d'interinitat, fins que es verifique la primera elecció reglamentària.   
3. La baixa del/de la president/a ha de ser coberta per/per la vicepresident/a i comporta el nomenament d'un substitut de la vicepresidència, d'entre els membres de la Junta de Govern; així mateix s'haurà de designar un substitut del membre de la Junta que ha assumit el càrrec de vicepresident, d'entre els col·legiats amb caràcter d'interinitat, fins que es verifique la primera elecció reglamentària  
4. Si es produeixen, alhora, les vacants de més de la meitat dels membres de la Junta de Govern o de president i vicepresident, es convocaran eleccions en el termini d'un mes.   
  
Article 36. Pèrdua de la condició de membre de la Junta de Govern  
Seran causes de la pèrdua de la condició de membre de la Junta de Govern:  
1. Defunció.  
2. Expiració del termini per al qual fóra elegit.  
3. Malaltia que l'incapacite per a l'exercici del càrrec.  
4. El nomenament per a un càrrec incompatible.  
5. La condemna, per sentència ferma, que comporte la inhabilitació per a càrrec públic.  
6. Renúncia per força major.  
7. Aprovació, per l'Assemblea General, d'una moció de censura.  
8. Resolució ferma, en expedient disciplinari, per falta greu o molt greu, d'acord amb els presents Estatuts.  
9. Baixa o pèrdua de la condició de col·legiat.  
10. Tres faltes d'assistències consecutives, no justificades, o sis discontínues, igualment sense justificar, a les reunions de la Junta de Govern.  
11. Renúncia voluntària, per escrit, de la persona interessada dirigida al/a la president/a.  
  
Article 37. Règim econòmic dels càrrecs de la Junta de Govern  
  
L'exercici dels càrrecs de la Junta de Govern pot ser remunerat, especialment el president. Tots els membres de Junta Directiva tenen dret a percebre dietes i a que se li reintegren de les despeses ocasionades en l'exercici del seu càrrec; tot i que hauran, en tot cas, acreditar documentalment les despeses produïdes.  
  
Article 38. Del/de la president/a  
El/la president/a de la Junta de Govern té especialment atribuïdes les funcions següents:  
a) La representació legal del Col·legi, a tots els efectes, i la representació del Col·legi en totes les relacions d'aquest amb els poders públics, entitats, corporacions de qualsevol tipus, persones físiques o jurídiques.   
b) Portar la direcció del Col·legi i decidir en casos urgents que no siguen competència de l'Assemblea, i amb l'obligació d'informar de les seues decisions a la Junta de Govern en la primera reunió que se celebre.   
c) Presidirà les juntes de Govern i les assemblees generals i totes les comissions i comités especials a què assistisca, i dirigirà les discussions amb vot de qualitat en cas d'empat.  
d) Visar els certificats que expedisca el secretari.   
e) Subscriure i atorgar contractes, documents i convenis d'interés per al Col·legi.   
f) Ser depositari de la firma i del segell del Col·legi.   
g) Autoritzar amb la seua firma tot tipus de documents, en relació amb l'apartat a) del present article.   
h) Convocar les reunions de la Junta de Govern i les assemblees generals, tant ordinàries com extraordinàries.   
i) Contractar, i portar a terme tot tipus d'actes i documents propis de la gestió i de l'administració col·legial, inclosos els que siguen propis de la qüestió econòmica bancària i financera, si bé la mobilització dels fons la farà conjuntament amb el tresorer.   
j) Coordinar la labor de tots els membres de la Junta de Govern.   
  
  
Article 39. Del/de la vicepresident/a   
El/la vicepresident/a tindrà com a funcions:  
a) Col·laborar amb el president en l'exercici de les seues funcions i exercir totes aquelles funcions específiques que li siguen assignades per aquest o per la Junta de Govern, que resulten d'interés per al Col·legi Oficial de Terapeutes Ocupacionals de la Comunitat Valenciana.  
b) Substituir el president en els casos de vacant, absència, malaltia, o una altra causa legal.  
c) En el supòsit d'absència, vacant o malaltia del/de la vicepresident/a, serà substituït per qui decidisca la Junta de Govern d'entre els membres de la seua candidatura, i haurà de notificar la substitució al conjunt de col·legiats.  
  
Article 40. Del/de la secretari/ària   
Corresponen al secretari/ària les atribucions següents:  
a) Redactar i donar fe de les actes de les eleccions de membres de la Junta de Govern.  
b) Redactar i donar fe de les actes de les sessions ordinàries i extraordinàries de l'Assemblea General i de la Junta de Govern.  
c) Custodiar la documentació del Col·legi i els expedients dels col·legiats.  
d) Expedir els certificats d'ofici o a instància de part interessada, amb el vistiplau del/de la president/a.  
e) Expedir i tramitar comunicacions i documents, i retre'n compte a la Junta de Govern i a l'òrgan competent que corresponga.  
  
f) Exercir la direcció del personal administratiu i de serveis necessari per a la realització de les funcions col·legials, així com organitzar materialment els serveis administratius, la disposició de locals i material necessaris per al seu funcionament.  
g) Redactar la memòria de gestió anual, per a la seua aprovació en l'Assemblea General, que continga almenys la informació següent:  
1. Informe anual de gestió econòmica, incloent les despeses de personal prou desglossats i especificar les retribucions dels membres de la Junta de Govern quant al seu càrrec.  
2. Import de les quotes aplicables desglossades per concepte i pel tipus de serveis prestats, així com les normes per al seu càlcul i aplicació.  
3. Informació agregada i estadística, relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a què es refereixen, de la seua tramitació i de la sanció imposada, si fa al cas; d'acord, en tot cas, amb la legislació en matèria de protecció de dades de caràcter personal.  
  
4. Informació agregada i estadística, relativa a queixes i reclamacions presentades pels consumidors o usuaris o les seues organitzacions representatives, així com sobre la seua tramitació i, si fa al cas, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
5. Els canvis en el contingut dels seus codis deontològics, en cas de disposar-ne.  
6. Les normes sobre incompatibilitats i les situacions de conflicte d'interessos, en què es troben els membres de les juntes de Govern.  
  
h) Autoritzar l'ingrés o retirada de fons de comptes corrents o d'estalvi, conjuntament amb la firma del/de la president/a o tresorer/a.  
i) En el supòsit d'absència, vacant o malaltia del/de la secretari/ària, serà substituït/ida per qui decidisca la Junta de Govern, entre els membres de la seua candidatura, i haurà de notificar la substitució al conjunt de col·legiats.  
  
Article 41. Del/de la tresorer/a   
Són funcions del/de la tresorer/a:   
a) Recaptar, vigilar i administrar els fons del Col·legi i portar la comptabilitat.   
b) Efectuar els pagaments ordenats per la Junta de Govern i firmar els documents per al moviment dels fons del Col·legi, conjuntament amb el president o vicepresident.   
c) Fer el balanç i compte de resultats de l'exercici; liquidar el pressupost vençut i formular el pressupost d'ingressos i despeses, tot açò per a informar la Junta de Govern, i sotmetre'ls posteriorment a l'aprovació de l'Assemblea General.   
d) Portar o supervisar els llibres de comptabilitat que calguen.   
  
e) Realitzar el balanç de situació tantes vegades com ho requerisca el president o la Junta de Govern.   
f) Tindre informada la Junta de Govern sobre l'estat financer del Col·legi, així com a l'Assemblea General.  
g) Donar compte a la Junta de Govern dels col·legiats que no estan al corrent de pagament, perquè se'ls reclame les quantitats degudes o s'aprove la tramitació de la seua baixa.  
h) Per exprés acord de la Junta de Govern, obrir comptes corrents o d'estalvi, conjuntament amb el/la president/a i secretari/ària de la Junta de Govern, designat a aquest efecte, a nom del Col·legi, i retirar fons d'aquests, mitjançant la firma de dues de les tres persones autoritzades.  
i) Portar inventari minuciós dels béns del Col·legi, de què serà el seu administrador.  
j) En el supòsit d'absència, vacant o malaltia del/de la tresorer/a, serà substituït per qui decidisca la Junta de Govern, d'entre els membres de la seua candidatura, i haurà de notificar la dita substitució al conjunt dels col·legiats.  
  
Article 42. Dels vocals   
Són funcions dels vocals:  
a) Auxiliar els titulars dels altres càrrecs de la Junta de Govern, i substituir-los en les seues absències.   
b) Dur a terme les tasques que els confie el president de la Junta de Govern o la mateixa Junta.   
c) Supervisar i coordinar les comissions de treball i/o als seus responsables.  
  
Article 43. De les comissions de treball  
1. A iniciativa de la Junta de Govern es podran crear les comissions de treball que es jutge convenients, compostes per col·legiats que tinguen interés en els assumptes objecte d'estudi.  
2. Les comissions de treball seran presidides per/per la president/a, si hi assisteix, i, n la seua absència, per un membre de la Junta o per un membre de la comissió elegit democràticament.  
3. Els objectius i el reglament del seu funcionament seran aprovats per la Junta de Govern.  
  
  
CAPÍTOL TERCER: ELECCIONS A LA JUNTA DE GOVERN  
  
  
Article 44. Condicions per a ser electe i elegible   
Tenen dret a actuar com a electors, en la designació dels membres de la Junta de Govern i ser elegibles, tots els col·legiats en el moment de la convocatòria, sempre que estiguen al corrent de les seues obligacions col·legials i que no estiguen afectats per alguna sanció que comporte la suspensió d'activitats col·legials, en general, o la limitació dels seus drets.   
Article 45. Elecció i periodicitat de les eleccions  
1. Els càrrecs de la Junta de Govern es proveiran per elecció, en què podran participar tots els col·legiats, d'acord amb el procediment que en aquests Estatuts es consigna. Les eleccions ordinàries a la Junta de Govern es realitzaran cada quatre anys.  
2. Les eleccions s'han de convocar amb suficient antelació com perquè la renovació no excedisca el mandat de la Junta. Dins dels cinc dies naturals següents a la data d'acord de convocatòria, el secretari/a complimentarà els següents particulars:  
a) S'inserirà en el tauler d'anuncis la convocatòria electoral, en què haurà de constar els punts següents: els càrrecs que han de ser objecte d'elecció, període de mandat i requisits exigits per a poder aspirar a aquests. La fixació del lloc, dia i horari per a la votació, i especificarà hora d'obertura i tancament del local, per a donar començament a l'escrutini de vots. La votació es realitzarà en sessió única, i haurà de passar un mínim de seixanta dies des de la inserció de la convocatòria, al tauler d'anuncis, fins al dia de celebració de les eleccions.  
b) Juntament amb la convocatòria d'eleccions s'exposarà al públic el cens de col·legiats amb dret de vot, i la possibilitat de sol·licitar la seua correcció.   
3. Els col·legiats/ades, que desitgen formular alguna reclamació contra les llistes d'electors, hauran de formalitzar-la en el termini de cinc dies d'haver estat exposades. Aquestes reclamacions hauran de ser resoltes per la Junta de Govern, dins dels tres dies següents al de l'expiració del termini per a formular-les, i la resolució haurà de ser notificada a cada reclamant dins dels deu dies següents. Contra la resolució denegatòria podrà interposar-se recurs davant de la Junta de Garanties del Col·legi, previ al recurs contenciós administratiu en la forma i terminis establits per aquesta jurisdicció.  
4. En el cas de no presentar-se cap reclamació es donaran per acceptades les llistes presentades. La Junta de Govern procedirà, tres dies abans de la data fixada per a la celebració de les eleccions, a fer públiques les llistes definitives.  
5. Si no es presenta cap candidatura en el termini estipulat s'optarà per la via electoral de llistes obertes, i així es farà saber a tots els col·legiats.  
També s'optarà per la via electoral de llistes obertes en el cas que l'única candidatura presentada no isca aprovada. Votació de llistes obertes que s'efectuarà en la mateixa Assemblea, després de no aconseguir l'única candidatura el beneplàcit d'aquesta.  
  
Article 46. Vies d'elecció  
Hi ha dues vies d'elecció:  
1. Candidatures:  
a) Només podran concórrer a les eleccions candidatures completes, en què estiguen tots els membres de la Junta a elegir.   
b) Les candidatures hauran de formar-se amb indicació del càrrec al qual opta cada candidat, els quals hauran de firmar la seua acceptació de formar-ne part.   
c) Ningú no podrà presentar-se com a candidat a més d'un càrrec o candidatura.   
2. Llistes obertes:  
a) Tots els col·legiats/ades són potencialment elegibles.   
b) Si algú no desitja ocupar algun o cap dels càrrecs de representació ho haurà de notificar per escrit a la Junta de Govern, a través del secretari, amb 15 dies naturals d'antelació a les eleccions.   
c) La Junta de Govern elaborarà una llista amb tots els col·legiats que no han renunciat a ser elegits. En aquest cas, cada elector podrà donar el seu vot a un nombre màxim de col·legiats igual al de llocs a cobrir, i assenyalar la responsabilitat a exercir per a cada col·legiat/ada.  
  
Article 47. Mesa electoral i sistema de votació  
1. Una vegada constituïda vàlidament l'Assemblea General extraordinària, als locals i hora de la convocatòria, es constituirà una Mesa Electoral, que serà la que dirigisca la votació i les seues circumstàncies. La dita Mesa estarà formada per tres persones elegides per sorteig entre els presents, cap de les quals formarà part d'una candidatura.   
2. El terapeuta ocupacional present de més edat serà president de Mesa i altres dos, elegits per sorteig entre els presents, seran secretari i vocal.   
3. Els col·legiats hauran de votar en el lloc i local designat a aquest efecte. En la Mesa Electoral es trobarà l'urna, que haurà d'oferir suficients garanties. Constituïda la Mesa Electoral, el seu president indicarà l'inici de la votació i el seu final, una vegada tots els presents hagen votat i s'hagen introduït tots els vots per correu.   
4. Els electors votaran utilitzant exclusivament una papereta per persona. Prèvia identificació fefaent de l'elector es lliurarà la papereta al president, el qual la depositarà en l'urna en presència del votant. El secretari de la mesa assenyalarà en la llista de col·legiats els qui vagen depositant el seu vot.   
5. A continuació del vot presencial, i prèvia l'oportuna comprovació, s'introduiran dins de l'urna els vots que hagen arribat per correu certificat amb els requisits establits.  
6. Els electors que no voten personalment ho podran fer per correu certificat i remetre aquest a la Secretaria del Col·legi. El sobre certificat ha de contindre una fotocòpia del DNI de l'elector, acompanyat de sol·licitud de vot per correu, amb firma llegible de puny i lletra, a més d'un sobre blanc tancat, dins del qual es trobe la papereta de vot o conste mecanografiada la candidatura elegida, en relació amb tots els seus membres i càrrecs.   
7. Perquè siguen vàlids, els vots per correu hauran de reunir els requisits esmentats i rebre's a la Secretaria del Col·legi, com a molt tard, amb dos dies d'antelació a la votació.   
8. El vot presencial anul·larà el vot per correu i prevaldrà sobre aquest.   
  
Article 48. Interventors  
1. Amb quaranta-vuit hores d'antelació a la votació les candidatures, podran comunicar, a la Junta de Govern, la designació d'interventors per a la Mesa Electoral.  
2. Aquests interventors podran assistir a tot el procés de votació i escrutini, i formular les reclamacions que estimen convenients, que seran resoltes pel/ per la president/a de la Mesa i arreplegades en l'acta d'escrutini.  
  
Article 49. Escrutini i acta de votació  
1. Acabada la votació es procedirà a l'escrutini. Seran declarades nul·les aquelles paperetes que continguen expressions alienes a l'escrutini, contingut de la votació o esborranys que impossibiliten la perfecta identificació de la voluntat de l'elector i aquelles que nomene més d'una candidatura o una candidatura incompleta.   
2. Finalitzat l'escrutini el secretari de la Mesa estendrà acta del resultat de la votació i de les seues incidències, que serà firmada per tots els membres de la Mesa, i pels interventors, si n'hi ha. Resultat que el president de la Mesa farà públic.   
3. Les paperetes extretes de l'urna es destruiran una vegada comptabilitzades, llevat d'aquelles a què s'haguera negat validesa o que hagueren estat objecte d'alguna reclamació, les quals s'uniran a l'acta i s'arxivaran amb aquesta, una vegada rubricades pels membres de la Mesa.  
  
  
Article 50. Proclamació de resultats  
Rebudes per la Junta de Garanties les actes de la votació i les llistes de votants de la Mesa electoral, aquella resoldrà, amb caràcter definitiu, sobre les reclamacions dels interventors, si n'hi ha, i si no aprecia cap defecte de fons o forma que puga invalidar la votació, proclamarà el resultat de l'elecció, i ho comunicarà en el termini de quaranta-vuit hores als col·legiats, mitjançant la seua exposició al públic.  
  
Article 51. Reclamacions  
1. Una vegada publicats els resultats de la votació, s'obrirà un termini de cinc dies per a possibles reclamacions. Acabat aquest termini, la Junta de Garanties analitzarà les reclamacions, si n'hi ha, i es resoldrà sobre aquestes, i si considera que escau anul·lar les eleccions, proclamarà definitivament elegida com a Junta de Govern del Col·legi, la que resulte d'acord amb el sistema d'escrutini empleat.  
2. En el cas que la Junta de Garanties, a la vista de les impugnacions presentades, decidisca anul·lar l'elecció, ho comunicarà a l'òrgan competent de la Comunitat Autònoma i establirà un nou termini per a convocar noves eleccions, abans dels dos mesos posteriors a la data d'anul·lació de l'elecció, pel mateix procediment assenyalat.  
  
Article 52. Presa de possessió  
1. La proclamació de la Junta de Govern elegida, la composició de la qual ha de ser comunicada a la conselleria competent en el termini de deu dies, converteix la Junta de Govern cessant en Junta de Govern en funcions, encarregada exclusivament del tràmit col·legial ordinari i de convocar, abans que transcórreguen quinze dies, una reunió d'ambdues juntes per a traspàs de poders.  
2. Durant els noranta dies següents al traspàs de poders, els membres de la nova Junta de Govern poden ser convocats tantes vegades com siga procedent.  
  
  
TÍTOL V: DEL RÈGIM ECONÒMIC  
  
Article 53. Capacitat jurídica en l'àmbit econòmic i patrimonial  
  
El Col·legi Oficial de Terapeutes Ocupacionals de la Comunitat Valenciana, té plena capacitat jurídica en l'àmbit econòmic i patrimonial. El Col·legi haurà de comptar amb els recursos necessaris per a atendre degudament els fins i funcions encomanats i les sol·licituds de servei dels seus membres, i quedaran aquests obligats a contribuir al sosteniment de les despeses corresponents en la forma reglamentada. El patrimoni del Col·legi Oficial de Terapeutes Ocupacionals de la Comunitat Valenciana és únic.  
  
Article 54. Recursos econòmics del Col·legi Oficial de Terapeutes Ocupacionals de la Comunitat Valenciana  
1. Constitueixen recursos ordinaris del Col·legi Oficial de Terapeutes Ocupacionals de la Comunitat Valenciana:  
a) Els rendiments de qualsevol naturalesa que produïsquen les activitats, els béns o els drets que integren el patrimoni del Col·legi Oficial de Terapeutes Ocupacionals de la Comunitat Valenciana, així com els rendiments dels fons depositats en els seus comptes.  
b) Les quotes d'incorporació, habilitació i reincorporació.  
c) Els drets que fixe la Junta de Govern per emissió de dictàmens, resolucions, informes o consultes, que avalue aquesta sobre qualsevol matèria.  
d) L'import de les quotes ordinàries fixes o variables, així com les derrames establides per la Junta de Govern del Col·legi Oficial de Terapeutes Ocupacionals de la Comunitat Valenciana i les quotes extraordinàries que aprove l'Assemblea General.  
e) Els drets que fixe la Junta de Govern per expedició de certificats.  
f) Qualsevol altre concepte que legalment procedira.  
g) Els recàrrecs per mora en el pagament de qualsevol concepte, d'acord amb el que s'establisca reglamentàriament.  
2. Constituiran recursos extraordinaris del Col·legi Oficial de Terapeutes Ocupacionals de la Comunitat Valenciana:  
a) Les subvencions o donatius que es concedisquen al Col·legi Oficial de Terapeutes Ocupacionals de la Comunitat Valenciana per l'Estat o corporacions oficials, entitats o particulars.  
b) Els béns i drets de qualsevol classe que, per herència o per un altre títol, passen a formar part del patrimoni del Col·legi Oficial de Terapeutes Ocupacionals de la Comunitat Valenciana.  
c) Les quantitats que per qualsevol concepte corresponga percebre al Col·legi Oficial de Terapeutes Ocupacionals de la Comunitat Valenciana quan administre, en compliment d'algun encàrrec temporal o perpetu, fins i tot cultural o benèfic, determinats béns o rendes.  
d) Qualsevol altre que legalment procedira.   
3. Els col·legiats/ades satisfaran, en inscriure's al Col·legi Oficial de Terapeutes Ocupacionals de la Comunitat Valenciana, una quota d'incorporació uniforme, l'import de la qual fixarà i podrà modificar la Junta de Govern.  
4. Els col·legiats/ades estan obligats a satisfer les quotes de col·legiació, l'import de les quals fixa l'Assemblea General, llevat de les excepcions que contemplen aquests Estatuts.  
5. El Ple de la Junta de Govern podrà proposar a l'Assemblea General la reducció o bonificació de les quotes a aquells grups de col·legiats desocupats, o que per les seues especials circumstàncies es considere oportú. L'acord de l'Assemblea General haurà de determinar els requisits que hauran de complir-se pels beneficiaris, els imports i duració de les bonificacions.  
En cap cas no podrà un col·legiat/ada acollir-se a més d'una bonificació en les quotes, i s'haurà d'elegir una sola d'entre aquelles que se li apliquen. Per a accedir als esmentatys beneficis caldrà l'acreditació formal de la situació pel col·legiat/ada.  
6. En cas de dèbits o pagaments extraordinaris, i amb l'acord previ de l'Assemblea General, es podran establir quotes extraordinàries que seran satisfetes obligatòriament pels col·legiats/ades.  
7. Una vegada aprovats els pressupostos, tota proposició o acord que implique un augment de la despesa o una disminució dels ingressos requerirà la conformitat del Ple de la Junta de Govern, per a la seua tramitació.  
8. Les despeses del Col·legi Oficial de Terapeutes Ocupacionals de la Comunitat Valenciana seran només les necessàries per al sosteniment decorós dels serveis, sense que puga efectuar-se cap pagament no previst en el pressupost aprovat, llevat dels casos justificats, en els quals, i tenint en compte les disponibilitats de tresoreria, el Ple de la Junta de Govern podrà acordar l'habilitació d'un suplement de crèdit, amb l'aprovació prèvia de l'Assemblea General.  
En el pressupost s'habilitarà una partida per a despeses de difícil previsió.  
9. No obstant el que disposa el número anterior, podrà el Ple de la Junta de Govern habilitar suplements de crèdits, sense l'aprovació prèvia de l'Assemblea General, per al pagament de:  
a) Tributs estatals, locals o autonòmics, quan l'augment de la despesa es derive de disposició legal o estatutària.  
b) Personal, quan l'augment de la despesa es derive de disposició legal o estatutària.  
c) Altres despeses no previsibles i que siga ineludible atendre.  
10. Les despeses que ocasione l'exercici dels càrrecs col·legials seran abonades pel Col·legi Oficial de Terapeutes Ocupacionals de la Comunitat Valenciana, en les quanties i condicions que aprove la Junta de Govern. El mateix criteri s'observarà en els supòsits en què qualsevol col·legiat/ada siga comissionat/ada per òrgan del Col·legi Oficial de Terapeutes Ocupacionals de la Comunitat Valenciana per a la realització de la funció concreta que se li designe, i, en tot cas, hauran d'acreditar-se documentalment les despeses produïdes. Per a efectuar els pagaments de les despeses realitzades caldrà la prèvia conformitat conjunta del president/a i del tresorer/a.  
11. El Col·legi Oficial de Terapeutes Ocupacionals de la Comunitat Valenciana, mantindrà els comptes bancaris que estime necessaris per al millor desenvolupament de la seua activitat, i procurarà, quan siga possible, efectuar els pagaments a través d'ells, bé mitjançant transferències o xecs.   
12. Les firmes autoritzades en cada compte bancari seran les del president/a, secretari/ària i tresorer/a.  
  
Article 55. Pressupost general i modificació  
1. La Junta de Govern presentarà, anualment, per a la seua aprovació a l'Assemblea General, la liquidació del pressupost de l'exercici anterior i el pressupost per al pròxim exercici, en què ha de constar la previsió d'ingressos i de despeses coincidint amb l'any natural, i serà elaborat d'acord amb els principis d'eficàcia, equitat i economia.  
  
2. Amb un informe previ anticipat als col·legiats/ades, serà sotmés a l'aprovació per l'Assemblea General. Fins que no s'aprove el pressupost, quedarà prorrogat l'aprovat per a l'any anterior, a raó d'1/12 per mes.  
3. Una vegada aprovat el pressupost, aquest només pot ser raonadament augmentat o reduït per circumstàncies excepcionals.  
  
Article 56. Liquidació de béns  
1. La dissolució del Col·legi Oficial de Terapeutes Ocupacionals de la Comunitat Valenciana no podrà efectuar-se més que per cessació dels seus fins, amb l'acord previ de l'Assemblea General i segons el procediment reglamentari que s'estableix en aquests Estatuts.  
2. En cas de dissolució o reestructuració, que afecte el patrimoni del Col·legi Oficial de Terapeutes Ocupacionals de la Comunitat Valenciana, aquest es destinarà en primer lloc a cobrir el passiu. L'actiu restant es repartirà entre tots els col·legiats que tinguen, com a mínim, un any d'antiguitat i proporcionalment als anys de col·legiació efectiva de cada un d'ells, sempre que figuren com a altes. A pesar d'açò, l'Assemblea General extraordinària, convocada a aquest efecte, podrà fer un altre tipus de liquidació de l'actiu restant després de cobrir el passiu, sempre que la destinació siga a una altra entitat o associació de caràcter no lucratiu, amb l'acord previ de l'Assemblea General.  
  
Article 57. Responsabilitat mancomunada dels membres de la Junta de Govern  
Els membres de la Junta de Govern són responsables mancomunadament de la custòdia del patrimoni col·legial, de la seua cuidada administració i destinació, d'acord amb les finalitats de la corporació.  
  
  
TÍTOL VI: DEL RÈGIM DISCIPLINARI  
  
Article 58. Responsabilitat disciplinària  
El Col·legi Oficial de Terapeutes Ocupacionals de la Comunitat Valenciana, té potestat disciplinària per a sancionar les faltes comeses pels col·legiats/ades, en l'exercici de la seua professió o activitat col·legial, prèvia instrucció de l'oportú expedient.   
  
Article 59. Faltes   
Les faltes es qualificaran en lleus, greus i molt greus.   
1. Són faltes lleus:   
a) La desatenció dels requeriments col·legials i deontològics.   
  
b) La falta de comunicació al Col·legi de les modificacions en les dades personals i professionals de la persona col·legiada en el període establit.   
c) La realització d'actes desconsiderats cap als companys, el Col·legi i els seus òrgans rectors.   
d) La falta de seguiment de les instruccions col·legials, degudament aprovades i justificades per un interés general.   
2. Són faltes greus:   
a) La reiteració de la comesa de faltes lleus. Es considerarà falta greu la comesa de tres faltes lleus en el període d'un any.  
b) Les accions d'incompliment dels Estatuts i altres normes col·legials, així com també la vulneració dels deures professionals i principis deontològics de la professió, sense animositat.   
c) La realització d'actes professionals manifestament incorrectes, pels quals resulte perjudicat el pacient.   
d) Cometre actes de desconsideració deliberada contra companys, el Col·legi o els seus gestors.   
e) La falta de pagament corresponent a un període, que no supere l'any de col·legiació.   
3. Són faltes molt greus:   
a) L'encobriment o promoció de l'intrusisme professional, en qualsevol de les seues facetes.   
b) La realització d'actes professionals que siguen motiu d'un veredicte judicial, en els quals s'aprecie dol o engany.   
c) L'incompliment dels Estatuts i altres normes col·legials i dels principis que inspiren la professió, de forma deliberada i dolosa.   
d) La falta de pagament de més d'un any de col·legiació. Aquest fet és motiu d'expulsió sempre que el morós haja estat degudament requerit.  
  
Article 60. Sancions  
1. Les sancions disciplinàries seran, depenent de si són faltes lleus, greus o molt greus:  
1.1. Per faltes lleus:  
a) Amonestació privada, verbal o per escrit.  
b) Amonestació pública, mitjançant publicació de la resolució sancionadora en els mitjans d'expressió col·legials.  
c) Multa per import inferior a 150 euros.  
1.2. Per faltes greus:  
a) Amonestació pública, mitjançant publicació de la resolució sancionadora en els mitjans d'expressió col·legials.  
b) Inhabilitació per a l'exercici de càrrecs directius per, un temps no inferior a tres mesos i no superior a dos anys, per als qui ostenten algun càrrec electiu. Per a la resta dels col·legiats la inhabilitació per a ocupar els dits càrrecs serà per un mínim de dos anys i un màxim de quatre.  
  
c) Suspensió en l'exercici professional per un període de temps que no excedisca els sis mesos.  
d) Multa per import entre els 150 euros i els 1.500 euros.  
1.3 Per faltes molt greus:  
a) Suspensió de la condició de col·legiat/ada, amb expressa prohibició de l'exercici professional, per un termini superior a sis mesos i inferior a dos anys.  
b) Expulsió temporal del Col·legi per un termini superior a sis mesos i inferior a dos anys.  
c) Expulsió definitiva del Col·legi.  
d) Multa per import entre 1.500 euros i 15.000 euros.  
2. En la imposició d'aquestes sancions, el Col·legi tindrà llibertat de criteri per a aplicar una o altra a la falta de què es tracte, però sempre dins del grup de transgressió a què done origen la sanció corresponent i motivant, en tot cas, el seu acord.  
3. Per a la qualificació i determinació de la sanció es tindran en compte les circumstàncies següents:  
A. La gravetat dels danys i perjudicis causats al pacient, terceres persones, professionals o Col·legi.  
B. El grau d'intencionalitat, imprudència o negligència.  
C. La contumàcia demostrada o desacatament a l'òrgan competent, durant la tramitació de l'expedient.  
D. La duració del fet sancionable.  
E. La reincidència.  
4. Les sancions disciplinàries s'executaran una vegada que siguen fermes, i podran ser fetes públiques en els termes que reglamentàriament es determinen; així mateix, les que impliquen suspensió de l'exercici de la professió o expulsió del Col·legi es comunicaran, en tot cas, al Consell General de Col·legis de Terapeutes Ocupacionals, i produirà l'efecte que legalment procedisca en la resta del territori espanyol.  
  
  
Article 61. Expedient sancionador  
1. La imposició de qualsevol sanció disciplinària exigeix la formació i prèvia tramitació, per la Junta de Govern, del corresponent expedient disciplinari, que en tot cas es tramitarà amb la preceptiva audiència a la persona interessada.  
2. L'expedient sancionador s'ha d'ajustar a les normes següents:  
  
a) El procediment s'iniciarà per Acord de la Junta de Govern, ja siga per iniciativa pròpia o com a conseqüència de la denúncia formulada per qualsevol col·legiat, persona o entitat pública o privada. La Junta de Govern, quan tinga coneixement d'una suposada infracció, podrà d'ofici acordar l'obertura d'un període d'informació prèvia a la incoació de l'expedient, per tal de conéixer les circumstàncies del cas concret.  
  
b) Totes les actuacions, relatives a la tramitació de l'expedient, aniran a càrrec de l'instructor designat per la Junta de Govern d'entre els seus membres, i es notificarà al suposat infractor tant la incoació de l'expedient com el nomenament de l'instructor.  
c) L'instructor pot abstindre's d'exercir la seua funció en els casos següents:  
- Parentiu de consanguinitat o afinitat dins del quart grau civil amb l'expedientat/ada, així com amb el denunciant o amb qualsevol altre intervinent en el procediment sancionador.  
- Haver intervingut l'instructor en anterior expedient contra el mateix col·legiat; o haver estat l'expedientat instructor d'un procediment obert amb anterioritat contra l'ara actuant com a instructor.  
  
- Amistat íntima o enemistat manifesta.  
- Compartir la seua professió de forma conjunta en clínica o centre compartit.  
En qualsevol d'aquests supòsits, podrà promoure's recusació pels interessats en qualsevol moment de la tramitació del procediment a l'instructor. En el termini de sis dies la Junta de Govern resoldrà, una vegada oït el recusat i després de les comprovacions que considere necessàries, si relleva l'instructor o aquest continua en la tramitació del procediment.  
d) Correspon a l'instructor practicar totes les proves i actuacions que conduïsquen a l'aclariment dels fets i a determinar les responsabilitats susceptibles de sanció. A la vista de les actuacions practicades, es formularà un plec de càrrecs on s'exposaran els fets imputats, o bé la proposta de sobreseïment i arxiu de l'expedient; el plec de càrrecs serà notificat a l'interessat i se li concedirà un termini de quinze dies hàbils per a poder contestar-lo, i s'hauran d'aportar, i si fa al cas, proposar, totes les proves de què intente valdre's.  
e) Contestat el plec de càrrecs, o transcorregut el termini per a fer-lo, i practicada la prova corresponent, l'instructor formularà proposta de resolució, i es notificarà aquesta juntament amb les actuacions practicades a l'interessat, perquè en el termini de 15 dies hàbils puga al·legar tot allò que considere convenient per a la seua defensa.  
La proposta de resolució i les actuacions practicades seran remeses a la Junta de Govern, perquè procedisca a dictar la resolució que considere apropiada.  
f) Les resolucions sancionadores seran adoptades per la Junta de Govern, amb l'assistència de tots els seus membres, llevat d'aquells que al·leguen un impediment prèviament estimat per la Junta o siguen recusables, per majoria absoluta de vots, que si algun membre de la Junta ho sol·licitara podrà ser secret, llevat de l'acord de suspensió per més de sis mesos o expulsió del Col·legi, que haurà de ser adoptat per les dues terceres parts dels membres de la Junta. Les resolucions sancionadores contindran la relació dels fets provats; la determinació de les faltes constatades i la classificació de la seua gravetat, i haurà de ser congruent la relació dels elements fàctics amb el plec de càrrecs formulats en l'expedient.  
3. Contra la resolució de l'expedient disciplinari podrà interposar-se recurs davant de la Junta de Garanties; les resolucions de la qual posen fi a la via administrativa, i es podrà interposar contra l'esmentat acord recurs contenciós administratiu.  
4. En tot el no-regulat en aquests Estatuts, en matèria d'expedient sancionador, caldrà ajustar-se al que estableixen la Llei de Col·legis Professionals de la Comunitat Valenciana i l'Estatut General de Col·legis de Terapeutes Ocupacionals d'Espanya.  
5. En el cas d'haver denúncia contra algun membre de la Junta de Govern, serà deure de l'òrgan competent, per al coneixement i resolució de l'expedient, el Consell General de Col·legis de Terapeutes Ocupacionals d'Espanya.  
  
Article 62. Prescripció, cancel·lació i rehabilitació  
1. Les faltes previstes en aquests Estatuts estan sotmeses al següent període de prescripció, el termini dels quals començarà a comptar des què la falta haguera estat comesa:  
a) Faltes lleus, als sis mesos.  
b) Faltes greus, als dos anys.  
c) Faltes molt greus, als tres anys.  
La prescripció s'interromprà per la notificació al col·legiat afectat de l'acord d'incoació del procediment d'informació prèvia; el termini de prescripció s'entendrà no interromput, quan el procediment disciplinari romanguera paralitzat durant més de sis mesos, per causa no imputable al col·legiat inculpat.  
2. Les sancions imposades per faltes molt greus prescriuran al cap de tres anys; les imposades per faltes greus, als dos anys, i les imposades per faltes lleus, als sis mesos.  
El termini de prescripció de la sanció, per falta d'execució d'aquesta, començarà a comptar des de l'endemà a aquell en què haja quedat ferma la resolució sancionadora.  
3. La cancel·lació suposa l'anul·lació de l'antecedent sancionador a tots els efectes, per tant, l'anotació de les sancions en l'expedient personal del col·legiat caducarà als sis mesos, si haguera sigut per falta lleu; als dos anys, si haguera sigut per falta greu, i als quatre anys, si haguera sigut per falta molt greu.  
El termini de caducitat es comptarà a partir de l'endemà d'aquell en què haguera quedat complida la sanció.  
4. Si la sanció haguera consistit en l'expulsió del Col·legi, l'interessat podrà sol·licitar la rehabilitació, una vegada transcorreguts cinc anys des que la sanció fóra ferma, i incoar, en aquest cas, la Junta de Govern expedient en què practicarà la prova que crega oportuna i, amb audiència prèvia de l'interessat, podrà concedir o denegar la rehabilitació mitjançant una resolució motivada, atenent la conducta seguida per l'interessat durant la seua inhabilitació. La Junta de Govern, remetrà al Consell General de Col·legis de Terapeutes Ocupacionals, testimoni de la resolució que dicte en l'expedient de rehabilitació.  
  
  
  
  
TÍTOL VII: DEL RÈGIM JURÍDIC  
  
Article 63. Règim de recursos   
1. Contra els actes, acords i resolucions corporatives que estiguen subjectes al dret administratiu, es podrà interposar recurs potestatiu de reposició davant de l'òrgan que els van dictar, i es posarà fi a la via administrativa, o acudir directament a la jurisdicció contenciosa administrativa, en el termini de dos mesos.   
2. El termini per a la interposició del recurs de reposició serà d'un mes, si l'acte fóra exprés; si no ho fóra, el termini serà de tres mesos. Es comptarà, per al sol·licitant i altres possibles interessats, a partir de l'endemà a aquell en què, d'acord amb la seua normativa específica, es produïsca l'acte presumpte. Transcorreguts els dits terminis, únicament podrà interposar-se recurs contenciós administratiu, sense perjudici, si fa al cas, de la procedència del recurs extraordinari de revisió.  
3. L'activitat del Col·legi Oficial de Terapeutes Ocupacionals de la Comunitat Valenciana, com a corporació de dret públic, estarà sotmesa al dret administratiu, quan exercisca funcions administratives. S'exceptuen les qüestions d'índole civil i penal, que queden sotmeses al règim jurídic corresponent, així com les relacions amb el seu personal, que es regiran per la legislació laboral.   
  
Article 64. Execució i suspensió cautelar   
Els actes, acords i resolucions del Col·legi són immediatament executius, però d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'òrgan que haja acordat aquest podrà, a petició del recurrent o d'ofici, acordar la suspensió de l'execució, mentre no siga ferm l'acte impugnat.   
  
Article 65. Notificació   
Es notificaran als col·legiats les resolucions i actes, dels òrgans col·legials, que afecten els seus drets i interessos, per qualsevol mitjà que permeta tindre constància de la recepció, així com la data, la identitat i el contingut de l'acte notificat.  
  
Article 66. Nul·litat   
1. Són nuls de ple dret els actes dels òrgans col·legials que incórreguen en alguns dels supòsits que estableix l'article 62 de la Llei 30/1992, de 26 de novembre, reguladora del Règim Jurídic de les Administracions Públiques i del Procediment Administratiu Comú.   
  
2. Són anul·lables els actes dels òrgans col·legials que incórreguen en els supòsits establits en l'article 63 de la Llei 30/1992, de 26 de novembre, així com aquells que suposen una infracció dels presents Estatuts.   
  
Article 67. Reforma d'Estatuts   
1. La reforma dels presents Estatuts podrà realitzar-se a instància del 15% del cens col·legial o a proposta de la Junta de Govern, i serà en Assemblea General extraordinària, convocada a aquest efecte, on s'aprove la dita modificació.   
2. Aquestes assemblees generals extraordinàries exigiran un quòrum d'assistència de la meitat més un dels col·legiats censats, en primera convocatòria i, en segona, el 30% del cens col·legial. En tot cas, els acords s'adoptaran amb el vot favorable de la majoria dels assistents, expressat en forma secreta, directa i personal.   
  
  
TÍTOL VIII: LA JUNTA DE GARANTIES  
  
Article 68. Naturalesa  
1. La Junta de Garanties és l'òrgan col·legiat encarregat de resoldre els recursos ordinaris que es puguen interposar contra els actes i resolucions dels òrgans de govern del Col·legi i dels actes de tràmit que determinen la impossibilitat de continuar el procediment o produïsquen indefensió, subjectes al dret administratiu.  
2. Aquesta Junta de Garanties no estarà sotmesa a instruccions jeràrquiques dels òrgans de govern del Col·legi i respectarà, en la seua actuació, els principis, garanties i terminis que la Llei reconeix als ciutadans i als interessats en tot procediment administratiu, inclosos els principis de la potestat sancionadora i del procediment sancionador.  
Article 69. Composició  
1. La Junta de Garanties estarà integrada per cinc terapeutes ocupacionals col·legiats, elegits d'entre els que estiguen inclosos en el cens de col·legiats a 31 de desembre de l'any anterior a la seua elecció, amb dret de sufragi actiu i passiu i amb una trajectòria moral, ètica i professional impecable.  
2. L'elecció correspon a l'Assemblea General, a proposta de la Junta de Govern.  
3. La renovació dels membres de la Junta de Garanties es durà a terme cada quatre anys i podran ser reelegits.  
  
Article 70. Funcionament  
1. La Junta de Garanties tindrà un president i un secretari que seran elegits entre els seus membres, per ells mateixos, en votació secreta. L'elecció es produirà per majoria.  
2. El president convocarà les reunions i les presidirà i dirigirà. Firmarà, en nom de la Junta de Garanties, quants documents i resolucions es produïsquen en el seu si.  
3. El secretari estendrà acta de les reunions, que firmarà juntament amb el president, i donarà fe del que s'hi tracte i resolga i firmarà els actes de tràmit de la Junta.  
4. La Junta de Garanties funcionarà en Ple i els seus acords seran adoptats per majoria absoluta.  
5. Per a la validesa dels acords de la Junta de Garanties, el Ple estarà format per, almenys, quatre dels seus cinc membres, i serà diriment, en cas d'empat, el vot del president.  
6. En el cas que es produïsquen vacants en la Junta de Garanties, seran cobertes pels mecanismes establits en aquest Estatut per a la cobertura de vacants en la Junta de Govern, quant a aquestes li siguen aplicables, amb ratificació per l'Assemblea General següent.  
  
  
TÍTOL IX: FUSIÓ, ABSORCIÓ I DISSOLUCIÓ  
  
Article 71. Unió, fusió i absorció  
La unió, fusió o absorció del Col·legi amb un altre, de la mateixa professió o de professió diferent, exigirà l'acord de la majoria absoluta dels col·legiats, i s'adoptara en Assemblea General extraordinària convocada a aquest efecte. L'acord de fusió i d'absorció portarà implícit l'acord de dissolució.  
La Junta de Govern comunicarà a l'autoritat competent l'acord adoptat pel Col·legi, i traslladarà la sol·licitud que s'inicie el procés acordat, en els termes que legalment i reglamentàriament procedisquen.  
L'acord de fusió o absorció haurà de contindre, si més no, els punts següents:  
a) Identificació del col·legi professional amb què es pretén practicar la fusió, unió o absorció, així com la condició d'absorbent o absorbit del Col·legi en els processos de tal naturalesa.  
b) Nomenament dels col·legiats que hagen de formar part de la comissió mixta que, si fa al cas, reunisca representants d'ambdós col·legis per a establir els termes concrets de la unió, fusió o absorció.  
  
  
Article 72. Dissolució del Col·legi   
1. El Col·legi Oficial de Terapeutes Ocupacionals de la Comunitat Valenciana, té voluntat de permanència, i està constituït indefinidament per al compliment dels seus fins; no obstant això, l'Assemblea General podrà decidir la seua dissolució, sempre que s'acredite la impossibilitat permanent de complir els seus fins, i s'adoptarà tal decisió per majoria de dos terços dels col·legiats censats.  
2. En cas de dissolució o reestructuració, que afecte el patrimoni del Col·legi, es farà conforme l'article 59 dels presents Estatuts.  
3. La dissolució serà efectiva per Acord del mateix Col·legi Oficial, i haurà de ser aprovada per Llei de la Generalitat, amb un informe previ del Consell Valencià de Col·legis Professionals competent.  
  
DISPOSICIÓ FINAL  
  
Els presents Estatuts entraran en vigor l'endemà de la seua publicació en el Diari Oficial de la Comunitat Valenciana.